text:
semper nos lo t’ey pa otro, specialmente den tristesa, ora cu mas bo tin mester.
Un hende cu nos a stima a bay laga nos. Nos curpa y alma ta sinti asina hopi dolor. Musica ta zona. E palabranan di e canticanan ta kibra nos curason un tiki mas.
Y toch, consuelo nos ta haja, ora grandi y chikito, di tur color, clase y postura ta uni cu nos. Den un momento cu mas nos mester di un brasa, un sunchi, un palabra, un lagrima. Recuerdonan mutuo. Nan ta e chispa di lus den nos momentonan asina scur.
Y ami, sinta den meymey di misa y di un distancia ta observa e escenario aki. Conciencia ta nace con tin ora dolor ta uni asina hopi cu amor y beyesa. Y mi ta pensa. Cuanto tempo mi no a echt combersa cu e famia aki mas. Bida ta bay asina pura.
Nos yiunan a lanta hunto for di kleuterschool. Nan a hunga hunto, den mondi di santa Cruz, hari, hasi coy mala mucha y pasa pret.
Mi ta despedi y maske e no ta mi yiu, e ta parti di historia di mi yiunan. Ta manera cu e ta hiba un parti di mi cu n’e. Mi curason ta kibra, brasando su mama y tata nos ta jora hunto. Nos ta jora pa Jason, cu a bay mucho jong. Y mi ta sinti cu un parti di mi bida tambe a bay, pero un recuerdo t’ey cu semper lo keda bibo den mi curason. Y mi ta realisa con dushi hende ta biba riba e baranca stima aki, pasobra di un forma of otro semper nos lo t’ey pa otro, specialmente den tristesa, ora cu mas bo tin mester.
~ Dedica na Jason Halley, cu a bay mucho jong y su famia y amigonan y na amor eterno pa nos yiunan cu semper lo keda bibo den nos curason.
Awe ta un otro dialuna, comienso di siman. Felis siman!
Scirbi pa bo mes riba un pida papel of den un schrift kico ta e 3 cosnan cu bo lo kier cambia den bo bida e siman aki. Tres cos so! E ora bo por corda nan miho!
1……..
2……..
3……..
Diabierna awo, bo ta scirbi kico bo a logra.
Pensa un rato:
1. Con mi ta sinti awo?
2. Kico mi ta sinti? E tabata dificil? Facil?
3. Sinti bo mes en todo caso orgujoso si bo logra!
4. Otro siman hasi mesun ehercicio.
5. Wak con bo bida ta cambiando y cada biaha ta bira mas dushi.
6. Bo lo ripara cu no abo so, pero mas hende y situacionnan rond di bo ta cambiando. Great,no!
Si bo ta desea, bo por manda nos bo reaccion y experencia. Si bo ta duna nos permiso, nos ta comparti’e na un forma anonimo riba e pagina di Facebook di Comprondiendo Bida. Danki di awo caba pa bo reaccion!
Nos ta biba den un periodo unda media ta determina pa gran parti kico nos ta pensa y sinti.
No ta pornada ta bisa cu Media ta e di cuater poder den un pais.
Si nos mester kere Facebook como e media cu tin un di e podernan mas grandi di mundo, nos tin cu kere cu majoria hende cu ta pone mensajenan ta biba den un mundo paradisico.
Toch cada un di e personanan aki probablemente tin nan preocupacion, dolor, problema y retonan den bida.
Pero nos no ta pone esey, pasobra nos no kier pa otro sa. Of nos no ta haja cu esey ta pas. Of nos no sa con pa bis’e.
Pesey awe mi kier bay bek na un buki chikito cu mi a cumpra pa mi nietonan “e Prins Chikito’.
Un buki jena cu sabiduria simpel pa chikito y grandi.
E prins ta bisa “Solamente cu bo curason bo por mira bon. E esencial ta invisible pa e wowonan.”
Les’e y pensa un rato pa bo mes “kico e ta bisa mi”? Awor usa bo curason pa mira y scucha y dicidi. Con abo kier pa bo bida ta e fin di siman aki? Kico ta e cosnan di balor pa bo, bo famia, bo pais y bo mundo? Den kico bo por hasi un diferencia? Y mas importante, no kere tur loke bo ta lesa, scucha y wak den media. Usa bo inteligencia Divino cu nos cada un ta pose’e.
Y awo Tribi y Actua! Bon fruta ta bin solamente si nos ta cuida y stima e mata.
Pasa felis fin di siman.
“Droga no ta cura e herida, e ta tapa e dolor.” Dimitri Halley
Den e programa pa hoben y su famia ‘Camp 13’, e psicologo Dimitri Halley a duna un splicashon di depreshon durante e periodo di pubertijd. Tambe e la splica e esencia di e etapa di adolesencia y pakico e etapa aki ta asina dificil pa e hoben. E ta bisa cu den e periodo aki ta importante pa e major sinja pa duna e hoben espacio pa descubri y desaroja su mes personalidad. Pakico un hoben ta experimenta cu droga y alcohol ta bin hopi biaha dor di e periodo di cambio cu e ta pasa aden. Esaki por trese stress y depreshon cu ne. Y refleho riba e dolornan di e ninjes di e hoben. Aki e la hasi e expreshon cu hopi biaha nos no ta tene cuenta cu ne, esta “droga no ta cura e herida, e ta tapa e dolor.” Tambe Dimitri a bay mas profundo riba e asina jama midlife crisis, cu e ta un ripiticion di e pubertijd cu no a worde completa. Di parti di Comprondiendo Bida nos ta recomenda tur hoben y nan famia cu no a wak e programa pa puntra Tele Aruba ki dia tin ripiticion y asina informa nan mes con pa sostene e hoben cu ta pasando den su pubertijd.


c: text/html

text:
Dos detenshon relashoná ku QR-Code falsu.
KOMUNIKADO DI PRENSA 395 /2021
29 novèmber 2021
Dos detenshon relashoná ku QR-Code falsu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 28 di novèmber 2021, durante di kontrol na un aktividat di riesgo haltu ku
tabatin riba Waaigat, e tim enkargá ku kontrolnan a tuma nota di un bishitante ku tabatin
problema pa su QR-Code wòrdu di skèn.
Na momentu ku a puntra e hòmber aki pa su sédula, e no por a mustra esaki tampoko.
E hòmber sospechoso S.I.B. di 25 aña di edat nase na Kòrsou a keda detené pa polis pa e
echo ku e no por a mustra su sédula na outoridat i falsifikashon di dokumentu.
Djis despues su ruman, e hòmber S.S.B. di 19 aña di edat nase na Kòrsou a presentá na e
sitio mes ku sédula di su ruman.
For di investigashon a sali na kla ku S.S.B. a laga su ruman S.I.B. hasi uso di su QR-Code pa
asina ei trata di burla di e seguridat na porta i duna su mes akseso na e aktividat aki.
Seguidamente a detené S.S.B. tambe na e sitio pa kómplise na falsifikashon di dokumetu.
A presentá ámbos dilanti di un fiskal ouksiliar i despues di interogashon, nan a keda lagá
den libertat pendiente pa wòrdu di dagfar.
[videopress q1g2NXNI]

robotstxt: allowed

filter: keep


text:
Teps pa engrandese bo abilidat social
Bo bida ta mas simpel si bo investi den engrandese bo abilidatnan soshal. Porta aworaki bo ta pensa: dikon bo tin ku hasi esaki? Bo bida ta envolve hende. I pa ki meta ku bo tin den bo bida, bo tin te haber ku hende. Dor di engrandese bo abilidatnan soshal bo ta sinja komunika mas mihor ku otro hende.
Aki nos ta pone un par di teps pa bo kon bo engrandese bo abilidatnan soshal. Purba kada un tep unu pa unu ku asina e por forma un parti di bo karakter.
1. Ser konsiente di bo aktitut
2. Paga tinu riba bo posishon di kurpa
3. Pidi hende pa feedback
4. Puntra preguntanan interesante
5. Skucha bon na lokual e otro persona ta papia
6. Introdusi bo mes na otronan
7. Kuminda hende semper
8. Komparti bo problemanan
9. Mustra kortesia i ser diplomatiko
10. Tin pasenshi
11. Realisa ku tin hende no ta lokual nan ta aperese di ta
12. Traha riba di tin konfiansa den bo mes
13. Ser franko
14. Buska solushon prome serka bo mes
15. Stima otro


text:
Despues cu e tres hende hombernan a subi lama diamars mainta a sali for di waf Barcadera pasa di 7 or mainta a subi lama bay direccion Colombia debi cu un persona a informanan cu na costa di Colombia lo a haya algo. Pa banda di merdia famia lo a keda notifica na esnan cu a bay Colombia cu a haya e curpa sin bida. Esaki a kibra full e famia cu tabata riba standby na Zeerover. A despacha tanto ambulance y polis, familiar a sak den otro bira malo mes y e ruman muhe a cay den shock cay den depresion di e noticia. Te hasta personal di slachtofferhulp a drenta accion pa yuda y asisti e famia. Segun familiar na e sitio a informa nos redaccion cu e storia a cambia ora cu famianan a manda pidi pa potret y e personanan na Colombia no por a demostra despues di basta rato. Esaki a pone cu e storia a cambia, pasobra un lo a menciona a haya e curpa y ora a manda pidi sikiera un evidencia cu potret no por a demostra. E situacion a cambia completo pa e famia, unda di biaha a reuni y familiarnan mes a publica riba Facebook cu Pau ta ey fo ainda riba lama pero awor e pregunta ta na unda???
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
ORANJESTAD - Dialuna ultimo Departamento di Mucha y Hoben (DMH) conhuntamente cu Vereniging LVAK (Landelijk Vereniging Aandachtfuncionaris Kindermishandeling) di Hulanda a organisa e prome recapacitacion di profesionalisacion p’e Supervisornan di Codigo y Train de Trainers di Codigo di Proteccion Aruba. Un total di 33 profesional for di 4 sectornan tabata presente na e training, cu a inicia pa 9:30 am y a termina pa 4:00 pm via di Zoom, cu 4 profesional ekipa y cu contenido relevante.
ORANJESTAD – Fundacion Anti Droga Aruba (FADA) en cooperacion cu Fundacion Zinia a produci un video nobo di concientisacion pa loke ta coremento di auto, bou di influencia y e efecto cu esaki por tin. E ta mustra un famia den un auto, ta dal den un auto maneha pa un dama bou di influencia, cual accidente ta laga por lo menos un di e muchanan morto. E ta un dramatisacion di un situacion cu por surgi si esnan cu ta maneha auto bou di influencia, por causa.
ORANJESTAD – Proveedornan di servicio medico a haya un ‘sorpresa’ diaranson, ora cu nan a ricibi un carta di AZV cu ta informa nan cu ‘debi cu nan a haya un instruccion nobo di minister’, cu ‘lo no ta kita 5.5% di e pagonan di servicio medico den luna di december’. Esaki ta nifica cu pa e luna di December, e proveedornan lo ricibi mas placa pa nan servicio. E carta di AZV no ta menciona pakico a opta pa suspende e recorte pa December 2022. Loke AZV a aclarea si, ta cu e recorte ta basa riba declaracionan ya haci, pues no ta pa declaracionan cu lo wordo haci na December 2022. E suspension di recorte ta conta pa e proximo pago na proveedornan cu nan lo ricibi pues na december di e aña aki. Click AKI pa lesa e carta firma pa director di AZV, Edwin Jacobs.
ORANJESTAD - Desde diabierna 14 di oktober 2022, Oficina Central di Estadistica (CBS) ta ehecutando un encuesta tocante mucha y hoben: Encuesta di Mucha y Hoben 2022. E proposito di e encuesta aki ta pa haya un mihor bista di diferente tema di importancia pa mucha y hoben, por ehempel: actividadnan di mucha y hoben den nan tempo liber (deporte, arte, trabou boluntario), participacion na scol, participacion riba mercado laboral, bista riba nan futuro, relacion cu mayor, uso di celular, medionan social, gaming y posibel problemanan relata na esakinan, humamento/vaping, uso di alcohol y droga y salud mental. E encuesta lo tin un duracion di 1 luna.


text:
ORANJESTAD, Aruba: Pa 10 aña largo Rosiris Paez ta trahando na Riu Hotels y e ta un di e supervisornan di Housekeeping. Ora cu el a inicia 10 aña pasa Rosiris Paez tabata un camarera y el a haya e oportunidad pa crece y awendia su funcion ta supervisor.
E trabou cu Rosiris Paez ta haci ta uno hopi bon y su e ta haya cu e team ta traha super bon cu otro. E personal di Riu Palace Aruba ta masha bon. Trahando den e departamento di Housekeeping pa hopi aña, nan a topa cu hopi sorpresa bon. E sistema di e hefenan ta hopi bon, e sistema di compañero ta super. “Nos tin bon experiencia di e huespednan cu ta bin bek”, Rosiris Paez a expresa orguyosamente. E huespednan ta acerca bon cerca e camarera y supervisornan.
Rosiris Paez tin un inmenso gradicimento na Riu Palace Aruba, pasobra na momento cu su yiu a haya accidente, e compania a dun’e sosten. “E compania tin hopi colaboracion cu e empleadonan”, Rosiris Paez. E ta felicita Riu Palace Aruba y ta spera cu e cumpli hopi aña mas.


text:
Ultimo comunicado di prensa publica
Esakinan ta e comunicadonan di prensa mensualmente publica di e Indice di Prijs di Consumo (CPI) 2019
Desde October 2020, Centraal Bureau Statistiek (CBS) a haci un serie di mehoracionnan pa mantene e midimento di e cambionan di prijsnan na consumidor mas preciso y al dia. Cambionan importante den e calculacion di e CPI a wordo implementa. Posteriormente, e CPI di Juni 2019 te cu September 2020 a wordo revisa y coregi. Consecuentemente, e datonan den e comunicadonan di prensa prome cu October 2020 no ta al dia. Pa haya datonan al dia, porfabor bay na ‘CPI Tables’ riba nos website.


text:
Belastingdienst Caribisch Nederland (BCN) ta forma parti di Ofisina di Belastingdienst Nederland. BCN ta konsistí di tantu Ofisina di Impuesto komo di Duana Hulanda Karibense. BCN tin establesimentu na Boneiru, Saba i Sint Eustatius.
Ta ofresé bo e wèpsait di Belastingdienst Caribisch Nederland na tres idioma, hulandes, papiamentu i ingles. Riba e wèpsait ta ofresé bo diferente dokumento.
Mayoria di e dokumentonan aki ta disponibel na hulandes. Algun dokumento ta disponibel tambe na ingles i/òf na papiamentu.


text:
Minister Xiomara Cultura: Cultura, nos tin cu bib’e! Festival di 10 Aniversario di “Ban topa cu nos do Caha di Orgel”
Minister Xiomara Ruiz-Maduro: Cultura, nos tin cu bib’e!
Festival di 10 Aniversario di “Ban topa cu nos do Caha di Orgel”
ORANJESTADD – Ayera Minister di Cultura Ruiz-Maduro tabata presente na e di 10 aniversario di e festival “Ban topa cu nos di Caha di Orgel” na Papiamento Restaurant. E mandatario a pasa un rato ameno den compania di colega Minister Marlyn Alcalá-Walé di Corsow cu a bin Aruba specialmente pa otorga algun reconocemento na arubianonan tocado di caha di orgel, cu semper a yuda Corsow pa tene e tradicion di Caha di Orgel bibo. Esaki ta ser haci como gratitud den cuadro di Aña di Cah’i Orgel na Corsow. Esnan presente cu a haya reconocemento tabata sr. Nai Felicia, sr. Patan Farro, sr. Nelson Sprok y sr. Buchi Boekhoudt.
Durante e festival di Cah di Orgel, Minister Ruiz-Maduro a probecha pa toca un tumba riba e Caha di Orgel di sr. Nelson Sprok. Promer cu e mandatario a toca, su persona a haya instruccion di e maestro sr. Patan Farro. Sigur tabata un gran honor pa por a toca un pieza di Caha di Orgel y sigur palabra di danki di parti e mandatario na e organisadornan pa mantene nos tradicion musical di Caha di Orgel. Na e festival tabata tin un publico grandi cu a disfruta di e presentacion di varios caha di y orgel y nan tocadonan. Un Festival caminda un biaha mas a keda demostra cu Nos Cultura, nos tin cu bib’e!.


text:
Nicole Hoevertsz di Aruba a bira Vice Presidente di Comite Olimpico Internacional, IOC
Un momento sigur grandi y historico ora cu diamars anochi laat, e secretario general di Comite Olimpico Arubano, Sra. Nicole Hoevertsz a keda eligi como e vice-presidente di e organo pa mas halto di e deporte mundial esta Comite Olimpico Internacional.
“Si bo a puntrami algun anja pasa si mi tin pensa di bira vice-presidente di IOC, mi lo a bisabo no, paso esey lo ta un sonjo cu nunca lo bira realidad pa motibo cu mi ta bin di un isla chikito. Pero danki na mi coleganan den IOC e sonjo aki a bira un realidad”, Nicole a bisa den su prome palabranan durante e Asamblea General di IOC na Tokyo, Japon.
Segun Nicole ta sigui conta cu nos ta bini di un isla chikito y nos deporte no ta conoci ainda, no sobresali mundialmente y den e mundo Olimpico nos no a gana un medaya Olimpico ainda. Pesey mes tambe pa yega na un puesto asina halto den e IOC ta algo grandi.
“Mi ta bin di un isla chikito, mi ta hende muher y den un principio nunca mi tabata tin e ambicion pa bira vice-presidente di IOC. Mi ta un hende cu gusta deporte y traha pa deporte pero nunca cu un meta mi dilanti cu un dia mi lo kier bira vice-presidente di IOC. Pero dado momento bo ta desaroya bo mes di un pa e otro y sinja mas y mas. Den IOC nan ta encurasha bo crece y bay padilanti den bo funcion, bo responsabilidadnan ta bira cada bez mas grandi, bo ta tareanan ta bira mas pisa”.
Ya for di algun anja caba, Nicole mester a drenta como miembro ejecutivo di IOC, pero debi na su trabou na Aruba e no por a combina esaki te ora cu e oportunidad a presenta. Y ora esaki a presenta y riba insistencia di actual Presidente di IOC, sr. Thomas Bach, Nicole a tuma e desicion cu e ta pone su mes disponibel pa bira un miembro ejecutivo di IOC, y esey a pasa 4 anja pasa na 2017. E anja aki e propio Bach a propone na Nicole pa e postula su mes pa vice-presidente, cual e no tabata tin den mente. Nicole den prome instante tabata duda si e lo ta cla pa e funcion asina importante. Despues di e evalua Nicole a dicidi di postula su mes mirando tambe cu no tin un hende muher actualmente cu e titulo ey. Mester bisa cu na final di e eleccion, Nicole Hoevertsz a haya 72 voto na fabor y 7 voto encontra.
“Un apoyo total, algo sigur hopi bunita. Algo cumi a pusha semper ta pa logro lo maximo den cualkier funcion, sali for di bo comfort zone. Esaki tamabe mi ta sinja e hende muher y e hende hobennan cumi ta traha cu nan. Bo tin cu ‘step up to the plate’ y bay pe. Den tur mi charla y curso nan mi ta papia riba esaki. Una bes bo ta sinti bo mes cla, no duda den bo mes, no tene miedo, bay pe, traha duro y bo lo logra”.
Nicole a compara e mensahe aki mescos un lift. Bo tin cu subi esaki pa e hibabo ariba, pero e mas importante ta cu bo tin cu manda e lift bek abou pa asina mas hende por subi den esaki y bay ariba cune pa asina nan tambe yega eyriba.
Na final Nicole a manda un bunita mensahe pa tur esnan eyfor cu un dia kier logra algo den bida
“Mi tata semper a sinjami sonja den grandi. Si bo kier logra algo den bida nada no ta imposibel. E hecho cu awe ami a wordo eligi como vice-presidente di e organisa mas halto di e deporte mundial ta algo increibel. Nunca nada no ta imposibel. Bo tin cu traha duro, nada no ta bin como regalo y no ta cay foi shelo. bo tin cu sacrifica. E ta henter un bida cumi a dedica na e deporte paso mi ta convenci cu esey ta e cos di mas bunita y mas imporante pa crea un mihor mundo y crea un mihor pais. Semper ma kere den mi mes y e resultado y logronan cu lo bay tini na final ta dunabo e satisfaction cu niun hende no por kita mas for dibo”.


text:
Kon bo por evita di hanja leshon durante bo entrenamentu
Si bo ta un hende cu kier bai hasi un kambio den bo estilo di bida dor di p.e. bai kuminsa hasi mas ehersisio? E ora ey ta bon pa bo sa kon bo ta evita di hanja leshon. Hasi ehersisio ta bon pa salu pero tin cu hasiele na un manera responsabel. Si bo no hasi esei bo ta kore e risiko ku bo por hanja leshon. Tapesey nos tin un par di teps riba nos website kiko bo por hasi pa evita leshon durante entrenamentu.
Teps pa evita leshon durante entrenamentu:
- Bisti sapatu adekua
- Bisti e panja adekua pa trein aden
- Hasi un entrenamentu konstruktivo
- Perkura pa un bon “warming-up”
- Perkura pa un bon “cooling-down”
- Hasi ehersisionan cu bo tin benefisio na dje
- Tene na kuenta ku kada sport cu bo hasi, por tin un otro tipo di “warming-up”
- Korda ku bo ta kuminsa riba un nivel abou cu hasimentu di bo ehersisionan i cu tempu bo ta subi e nivel


text:
Deliberashon ku Gobièrnu enkuanto iregularidatnan den organisashon di elekshon i asina fayando ku artíkulonan di Lei Elektoral (Kiesreglement Curaçao).
Na: Presidente di Parlamento di Curaçao
Sr. Amerigo Thode
Wilhelminaplein # 4
Curaçao.
Willemstad, 31 di mart 2017
Tópiko: Deliberashon ku Gobièrnu enkuanto iregularidatnan den organisashon di elekshon i asina fayando ku artíkulonan di Lei Elektoral (Kiesreglement Curaçao).
Sr. Presidente,
Suskritonan ta hasi un yamada urgente na bo persona pa konvoká un reunion relámpago pa deliberá riba un posibel medida di alto supervishon ku ta na kaminda pa garantisá ku e elekshon di dia 28 di aprel ta sigui.
Frakshon di PAR a sigui e desaroyonan i a tuma nota ku e minister enkargá ku Asuntunan di Reino, sr. Plasterk, den un reunion di Konseho di Ministernan di Reino (RMR) resientemente a proponé e órgano menshoná pa aserka Konseho di Estado (Raad van State) pa un konseho urgente pa garantisá ku e elekshon di 28 di aprel próksimo por tuma lugá di un forma ordená. Tambe frakshon di PAR a tuma nota ku a proponé un medida di alto supervishon pa duna e outorisashon na Gobernador di Kòrsou e enkargo nesesario pa e organisashon di e elekshon benidero na Kòrsou.
Frakshon di PAR for di prinsipio den tur reunion despues ku a anunsiá elekshon di dia 28 di aprel 2017, a bin ta splika ku e elekshon ta legalmente yama i irevokabel. Pero insistentemente un grupo di Parlamentario a aktua kontra di lei pa konsientemente yama un medida di alto supervishon.
Frakshon di PAR ku bastante asombro, konsternashon i deskonsertá a tuma nota ku e gobièrnu interino ku a tuma asiento riba djabièrnè 24 di mart 2017, ya den solo un siman a sòru pa un debakel den Reino. Gobièrnu a aseptá e enkargo di Gobernador pa organisá e elekshon di dia 28 di aprel próksimo i alabes kaba di atendé asuntunan koriente (lopende zaken), pa direktamente despues di asumí enkargo reuní i tuma desishon kontrali di palabrashon i lei, pa para e elekshon benidero. Den e mesun rosea Gabinete Pisas a anunsiá ku a posponé elekshon te momento ku korte Supremo Oropeo pa Derechinan Humano tuma un desishon riba e karta ku gobièrnu transitorio aparentemente a manda pa para elekshon.
Komo si fuera no ta basta gabinete Pisas a tuma e kurashi pa subi trapi di Gobernador i poné bou di preshon pa e firma e un Landsbesluit nobo pa revoká e Landsbesluit di 12 di febrüari 2017, no 17/0223 den kua a anunsiá elekshon di dia 28 di aprel 2017.
Pa kolmo a sigui riba e trayekto di sera boka di pueblo riba 28 di aprel 2017, dor di duna enkargo na Konseho Supremo Elektoral (KSE) pa inmediatamente para tur
akshon ku tin di aber ku elekshon ku forsa retro-aktivo i a duna enkargo na Kranshi pa di ningun forma koperá ku KSE pa hasi e elekshon benidero posibel. Di e forma aki kier a keda mina derechi di e votadó!
Siguiendo riba e trayekto di sera boka di pueblo dia 28 di aprel próksimo a yama un reunion públiko, un luna promé, esta dia 28 di mart 2017 ku e punto di agènda:
Deliberashon ku Gobièrnu enkuanto iregularidatnan den organisashon di elekshon i asina fayando ku artíkulonan di Lei Elektoral (Kiesreglement Curaçao), kaminda Gabinete Pisas a mustra riba e “fayonan” den nos Reglamento di Elekshon. Sr. Ribeiro, hurista, i alabes e aktual minister enkargá ku BPD a splika ekstensivamente diferente “fayo i inkumplimentu” pakiko no por tin elekshon dia 28 di aprel 2017.
Apénas e reunion di djamars dia 28 di mart a terminá, ku djaweps 30 di mart 2017 a yama un reunion públiko ku karakter di urgensia bou di e título: Deliberashon ku Gobièrnu enkuanto desishonnan di Parlamento relashoná ku elekshon dia 28 di aprel 2017, kaminda tabatin ménos ku dos ora di espasio pa Parlamentarionan por prepará i akudí, kaminda sorprendente a pasa un moshon den kua ta disidí ku elekshon ta kontinuá.
Ta resultá awor ku pa e motibu ku a violá regla tras di regla, gobièrnu di Reino tin ku intervení konforme artíkulo 43 di nos Statüt.
Frakshon di PAR ta lamentá i kondena e aktitut perverso aki di Gabinete Pisas, ku un biaha mas a mustra di no ta basilá pa violá kualke un di nos leinan konstitushonal.
Frakshon di PAR ta solisitá un reunion ku karakter urgensia pa deliberá tokante di e posibel medidanan di alto supervishon ku ta na kaminda i ku probablemente ta e kousa pakiko formador i eks-minister Larmonie-Cecilia, hurista, i ku e enkargo pa a organisá elekshon, sa ku ela violá tur regla i lei i hiba e gabinete Pisas den otro debakel históriko pa nos pais Kòrsou. Ta ku kua konfiansa por stens riba Gabinete Pisas?
Sperando ku bo ta kumpli debidamente ku bo enkargo komo Presidente, nos ta keda pendiente
Drs. Marilyn Alcalá-Wallé
Dhr. Curtley Obispo
Dhr. Stephen Walroud


text:
Kralendijk- Tourism Corporation Bonaire (TCB) a anunsiá nombramentu di Miles Mercera di forma inmediato komo e direktor nobo.
Mercera. ku pa un tempu tabata empleá na TCB kaba, ta trese hopi eksperensia den e industria global di hospitalidat i turismo na su ròl nobo.
“Ta un privilegio pa huntu ku partnernan di e industria kontinuá no solamente riba Boneiru su reputashon komo un destinashon pristino, ekologiko i deseabel, pero tambe pa mehorá e imagen dor di mustra e avansenan grandi ku nos isla tabata tin durante último añanan. Pa ofrese e diversidat kulinario, variedat di akomodashon den gran eskala i e eksperensia elevá,” segun Mercera. “Ta un periodo eksitante den turismo i huntu ku un tim dinamiko, mi ta antisipá ansiosamente e oprtunidatnan ku lo bini pa nos.”
Eksperiensia
Te ku resientemente, Mercera tabata un profeshonal independiente di turismo via di su kompania di konsulta, el a baha for di su puesto na Curaçao Hospitality and Tourism Association (CHATA) pa persigui un ròl den politiká. El a traha kasi 10 aña den un organisashon den sektor privá, e último 4 añanan e tabatin e posishon di Presidente i CEO.
TCB
Mercera den pasado a traha 2 aña na TCB komo ‘Online Marketing & Product Development Executive’ promé ku el a djòin e asosiashon di hotel na Kòrsou komo ‘Marketing and Product advocate’.
“Mi ta ansioso di ta bèk na Boneiru, awor ku mas aña di a sirbi den e industria i ku mas komprenshon di turismo den e region,” segun Mercera. “Mi obhetivo ta pa uza mi eksperensia pa posishoná Boneiru na un posishon di kresementu dor di kapitalisá riba e oportunidat pa nos move den un era nobo den turismo.”
Nasé na Hulanda, pero lantá na e islanan ABC den Karibe Hulandes, Mercera tin su ‘Associate degree’ den ‘hotel management’ di Aruba, su Bachelor den ‘International Hospitality and Tourism Management’ di ‘University of Curaçao’, i Master den ‘Consultancy and Entrepreneurship’ di ‘Rotterdam Business School’.


text:
ORANJESTAD,Aruba
Minister di Enseñansa, Ciencia y Desaroyo Sostenibel Sr. Rudy Lampe
Diabierna 10 di januari Minister dr. Armando Lampe a haci un reparticion atrobe di digiboards na diferente scol publico. Un biaha mas a acerca comercio y un biaha mas e compania Arubano Italo Arubano, bou maneho di sr. Gregory Tromp a saca un man y a coopera cu e transporte. Minister Lampe ta agradeci cu esnan cu ta aporta cu enseñansa y ta sigui apela na otronan cu tambe kier yuda cu nan granito di arena.
Falta algun digiboard mas pa entrega y lo sigui acerca comercio pa trata di haya e apoyo necesario cu falta. Tambe snan cu tin e posibilidad pa yuda cu transporte, por tuma contacto cu oficina di Minister Lampe of cu Directie Onderwijs y tuma contacto cu sr. Danny Maduro, pa por planea e logistica di e repartimento di e digiboardsnan cu falta ainda.
Minister Lampe ta lamenta enormemente e vandalismo cu a tuma luga na Scol Cacique Macuarima na Sta. Cruz. Esaki por wordo categorisa como un crimen contra enseñansa. Minister Lampe ta apela na comercio tambe pa duna apoyo pa reanuda e lesnan lo mas pronto posibel door di yuda reconstrui e klasnan cu a wordo destrui cu tambe mester ekipa tur e klasnan cu nan respectivo materialnan.
“Mi ta sigur cu comercio y mayornan lo sa di sostene e reconstruccion y ta spera cu algo asina aki, nunca mas ripiti”, Minister Lampe a expresa


text:
ORANJESTAD (AAN): Den cuadro di e reformanan economico pa mehoracion di e clima empresarial y di inversion na Aruba,
Minister Geoffrey Wever a organisa siman pasa un reunion informativo unda a invita miembronan di directiva di Aruba Trade and Industry Association (ATIA), Camara di Comercio (KvK), Aruba Hotel and Tourism Association (AHATA), Comerciantenan Uni Aruba (CUA) y San Nicolas Business Association (SNBA).
Durante e reunion a presenta e cuater proyectonan di reforma economico: 1. Aceleracion y mehoracion di proceso di permiso; 2. One-stop-shop digital; 3. Implementacion di Aruba Fair Trade Authority; y 4. Habri cuenta di banco di manera mas eficiente. Director di Economisch Bureau Amsterdam (EBA) señor Koert van Buiren, a presenta e resultadonan di e investigacion haci y hunto cu e recomendacionnan di e cuater proyectonan prioritario.
Minister Wever a menciona cu Gobierno a indica cu lo duna mas atencion comercial na San Nicolaas. Pesey, symbolicamente a haci invitacion na e comunidad comercial pa bini hunto na Nicolaas Store na San Nicolaas pa presentacion di e proyectonan pa mehoracion di e clima empresarial y clima di inversion na Aruba.
Por menciona cu e miembronan di e directivanan tabata positivo riba e cuater proyectonan presenta. Especialmente e proyectonan di decisionnan pa permisonan, terminonan den cual mester duna contesta riba peticionnan di permiso haci (fatale termijnen) y un “one-stop-shop” virtual pa comerciantenan (proyecto 1 y 2), tin e interes di sector priva.
Door cu den pasado hopi plannan no a wordo implementa, tin un preocupacion cerca miembronan di e directivanan. Minister Geoffrey Wever ta indica cu e implementacion di e proyectonan tin un “governance structure” pa encarga di guia y monitorea e implementacion.
“Awe por a wak cu tin sosten di sector priva pa e proyectonan aki”, Minister Wever ta subraya. “Door di splica con e “governance structure” ta funciona pa guia y monitorea e implementacion y door di informa cu e implementacion a cuminsa caba, ta spera cu esaki ta duna confiansa na e comunidad empresarial cu e biaha aki si implementacion lo tuma luga.
https://diario.aw/categories/noticia/general/minister-geoffrey-wever-a-reuni-cu-sector-priva-riba-reformanan-economico#sigProId80bb45832c


text:
Mientras cu keto bay Benny kier sali den publicidad pa asina keda rechasa su actonan di corupcion, fiscal y ministerio publico a desenmascar’e dilanti huez. Pa tur e fechorianan cu Benny tabata haci, di firma permiso tras permiso pa bende tereno di pais Aruba, Benny tabata saca probecho, ora cu entre otro Sussebeek tabata paga su cuentanan pe.
Fiscal a bisa: “Een nieuwe tuin wordt aangelegd bij die woning. Een nieuwe sportschool wordt voor hem betaald en volledig op maat gemaakt hekwerk wordt vanuit de Verenigde Staten geïmporteerd voor Sevinger.”
Un cura nobo a wordo poni na cas di Benny. Un kamber di gym a wordo poni. Un hekwerk ultra moderno a wordo bestel na special order for di Merca pa cas di Benny y instala na su cura di cas.
Den rapport di landsrecherche ta indica cu tur esakinan ta beneficionan cu Benny a saca. Benny a purba saca su curpa bisando cu te mes a traha su cas. Pero e no a pensa cu landsrecherche lo a bay te Merca pa busca informacion ta ken a paga e hekwerk. A bin resulta cu ta Sussebeek a order e cura y tambe a paga e cura di cas.
Tristo con Benny por ta asina mentiroso. Fiscal a yamanan cynico. Nan ta haci malo y keda pretende di no a haci malo.
Mientras cu keto bay Benny kier sali den publicidad pa asina keda rechasa su actonan di corupcion, fiscal y ministerio publico a desenmascar’e dilanti huez. Pa tur e fechorianan cu Benny tabata haci, di firma permiso tras permiso pa bende tereno di pais Aruba, Benny tabata saca probecho, ora cu entre otro Sussebeek tabata paga su cuentanan pe.


text:
‘Dame un Call’ di Enmeris ta alkansá 1 mion views riba YouTube
Na luna di febrüari último Enmeris a lansa ‘Dame un Call’ ku featuring di e artista konosí komo La Mama del Rap, Melymel. Enmeris ya tin un sin fin di hit den su karera- for di esnan mas kontraversial manera ‘Mi ta preferá bai Campo’ pa esnan mas komentá ‘Bai Gaña Baka’ i ‘Papa Dios a bisami’. Su éksitonan ‘Oxygeno’, ‘Me tiene loco’ òf esnan mas resien ‘Un beso’, ‘Te Deseo’ ,‘Mala Vibra’ i awor ‘Dame un Call’ ta demostrá ku Enmeris ketu bai tin su bista fihá riba un karera internashonal. Ya den pasado Enmeris a hasi menshon di su esfuersonan pa penetrá den e merkado urban latino i e kolaborashon ku Melymel tabata un paso signifikativo.
Pa kualke artista, alkansá 1 mion views riba YouTube ta un gran logro, Decoded ta konsiente di esaki i ta felisitá su artista, Enmeris ku e paréntesis aki. E piesa produsí pa Enmeris/ GetAMilli i e videoclip filmá/ editá pa Greyan Studios awe ta konta ku 1,234,333 views riba YouTube i ta moviendo tremendo den su género. Mester bisa ku e piesa ta un ‘hit’ na paisnan den Latinoamérika. E 1 mion views, ta konfirmá esaki tambe. Fanátikonan por mira e videoclipnan di Enmeris i tur artista di Decoded riba e Youtube Channel @decodedofficial òf solisitá e track na nan radio preferí. Ademas, por stream riba ITunes, Spotify, Google Play i Apple Music.


text:
Pa e clausura di e luna di Adulto Mayor, diabierna ultimo, Minister Ursell Arends a duna reconocemento na señora Estefana Gregoria (Titi) Tromp-Gil y señor Eleuterio (Boy) Escalona. Titi y Boy ta dos baluarte cu a contribui riba diferente tereno padesaroyo di nos pais. P’esey tambe Titi y Boy ta dos persona hopiconoci den nos comunidad.
Ora tende e nomber di Titi Tromp ta recorda nos cultura y carnaval. Ora menciona Boy Escalona ta asocie cu pasadia pa nosAdulto Mayor cu demencia, Cas Marie. Sinembargo ora lesabiografia di Titi y Boy, ta conoce ambos baluarte mas mihor y por compronde tambe pa kiko nan ta nos baluarte reconoci. Tanto Titi y Boy a contribui grandemente ariba diferente tereno na Aruba.
Titi forma parti di e grupo di Adulto Mayor di Centro di BarioNoord, “Grupo Uni”. Titi a yuda como boluntario den diferenteclubnan social, cultural y deportivo, y ta hopi conoci den e pueblo di Noord pa ayudo pa muchanan, y tambe asistencia social. TambeTiti ta un amante grandi di cultura di Aruba, y a yega di contibuina fiestanan cultural manera Dande, Dera Gai y tambe ta un fielcarnavalista. Titi a yuda Museo Historico Arubano colectaartefactonan di Aruba di antes, y ta gusta comparti suconocemento cu nos hoben nan den enseñansa.
Boy Escalona a traha 28 aña como docente den enseñansa naAruba. Na aña 1979 Boy a funda MAO School, awe conoci comoEPI Sector Economico. Boy a forma parti tambe di e comision cu a institui e Facultad Economico Financiero na Universidad di Aruba. Tambe Boy a forma parti di hunta di comisario di Setar y Aruba Investment Bank. Na aña 1994 Boy a experencia e malesadi Alhzeimer cerca su esposa. Esaki tabata su inspiracion pa e soño di Boy pa inicia cu e projecto pa personanan cu demencia. Na aña 2006, despues di hopi fe y preseverancia, Boy a lograrealisa e projecto di Cas Marie. Cas Marie a bira e pasadia pa personanan cu demencia na Aruba, cual tambe ta yuda pueblo cu testnan pa memoria. Recientemente Cas Marie a cumpli 15 aña naluna di september.
Minister Arends ta contento di por a duna balor na esnan cu a sadi duna balor na nos comunidad. Ambos Titi y Boy, dos persona cu por sirbi como un ehempel pa otro cu nunca ta laat pa duna bekna bo comunidad, especialmente ora ta incera nos AdultonanMayor.


text:
Diasabra dia 2 di januari 2021. Anochi un publico basta anima di mayoritariamente turista ta duna e area di Southbeach un aspecto di animo. No completamente manera e tabata promer cu e crisis di e pandemia a bin cambia tur cos, pero toch un vista agradable di movimento y diversion.
En todo caso un vista bastante diferente di e scenario cu por a mira durante hopi luna den e area turistico aki. Aruba ta na caminda pa recuperacion? Esey nos tur ta spera pero nos no sa. Por cierto, hasta nos autoridadnan riba tereno economico no sa. Casi yegando fin di aña Banco Central di Aruba a presenta un proyeccion di posible desaroyo economico durante e aña nobo aki, unda ta mustra hopi cautela, expresa den algun scenario variando di pesimista pa optimista. E modelo pesimista ta tuma como punto di salida poco mehoracion den e situacion actual, loke ta resulta den menos entrada, menos inversion, menos consumo priva y publico, y un reduccion di GDP. En cambio, e scenarionan neutral y optimista ta mustra ambos un crecemento di GDP, unda esun optimista ta yega te na un aumento di GDP real di 5,4%. Algo cu pa hopi aña nos no a mira, pero esey tin di haci cu e caida grandi di economia aña pasa, asina cu un recuperacion relativamente modera ya ta mustra fuerte den porciento.
Awor, un cinico por pensa cu Banco a construi algun scenario cu ta ‘cubri tur base’, di manera cu na fin di aña ‘semper nan tin razon’. Realidad ta cu den e proximo lunanan cos por bay en berdad den direccion completamente diferente, dependiendo kico ta bay pasa den exterior, loke ta mara na e papel primordial di recuperacion di turismo; sin esey lo tin poco perspectiva pa mehoracion. Situacion economico na Merca por mehora gradualmente den e proximo lunanan, pero ta parce di ta bira mas grave promer cu mira mehoracion mas den curso di e proximo verano. Esey ta implica caba cu pa e promer parti di 2021 cambio lo keda modera. Principalmente e efecto di vacunacion masal na e mercado turistico principal aki lo no ta di inmediato, pero mas den curso di aña si.
Banco ta mira tambe poco progreso den consumo publico, unda den tur tres scenario ta tuma como punto di salida un caida nominal di consumo di -3,4% (den consumo real di -1,1%). Esey ta sugeri cu Banco tampoco ta mira mas espacio financiero pa sector publico gasta mas, pero mester tuma na cuenta cu na 2019 caba tabatin un tendencia negativo den consumo publico, bao di e restriccionnan di presupuesto manera e tabata, ya cu e situacion precario no a bin cu Covid-19, pero tabat’ey caba. Di otro banda, no ta bisa nada ainda di e otro aspecto importante di gobernacion, cual ta e payroll total cu lo bay tin pa 2021. Ta dificil pa imagina cu aki no ta bay bin cu mas medida, ya cu gasto di salario ta casi mitar di gasto total. Por lo pronto nos no lo tende tanto di esey, ta despues cu presupuesto (hunto cu Hulanda) keda cla lo haya sa mas di esey.
Accion di gobierno tin efecto tambe riba consumo priva, di dos manera. Ta sigur cu e programanan di subsidio di salario lo continua, loke ta añadi na e poder di compra general. Tambe e suma grandi cu gobierno ta pone den circulacion a traves di su payroll total tin un impacto grandi. Ta p’esey ta importante pa sa cuanto austerisacion lo tin den e sentido aki riba presupuesto 2021.
Tur esakinan ta cos riba cual nos no tin mucho gara. Pregunta ta keda kico ta e cosnan cu nos mes por haci pa yuda nos mes. Tin algun bon idea a bin dilanti, cu ta haci diferencia modera, pero en todo caso por yuda. Asina por ehemplo e idea di atrae turista cu pa algun tempo ta usa Aruba como base pa nan negoshi, evadiendo asina un situacion menos faborable na nan propio pais. Hustamente den e pandemia aki hopi hende, na tur parti di mundo, a siña haci lo maximo di trabao y comunicacion online, di tal manera cu pa hopi asunto nan no mester ta presente fisicamente na nan pais pa negoshi por sigui. Lamentablemente esaki ta requeri tambe un tipo di ‘thinking outside the box’ di e mandatario y ambtenaarnan cu mester facilita esaki. Honestamente, te awor ta un silencio sordedor nos a tende di e banda ey. Nos tin miedo cu den esaki tambe nos funcionarionan publico ta mustra nan banda tradicional, unda ‘pa cada solucion nan sa un problema’. Y esey ta di lamenta, pasobra nos mes a topa cu caso concreto di empresario turista, cu ta enfrenta un situacion di Covid dificil na nan pais, y tin e medionan financiero tambe pa alarga nan estadia cu algun luna; ganashi pa Aruba.
Mas en general, durante 2020 y ainda, nos ta tende regularmente di e famoso ‘red tape’ cu mester bira ‘red carpet’. Pa mas cu nos mandatarionan ta encariña cu e bunita frase ey, nos no ta mira nada ta bira mas concreto den e sentido aki. Por ta cu nos mester warda te ora campaña electoral subi caya pa nos cuminza tende idea, nobo of usa, di kico nos ta bay haci diferente?


text:
E epidemia ku nos ta pasando aden a trese hopi reto pa tur hende. Manera ya indiká, e reto ei den hopi kaso ta dòbel pa e personanan ku tin un desabilidat i tambe ku ta dependé di otronan pa nan por biba.
Pesei Fundashon Alton Paas ta konsiente ku kada dia òf siman ku bo keda sin hasi ehersisio tambe por tin konsekuensia negativo pa bo salu. Nos ke krea e posibilidat ku bo por keda den moveshon pabo por mantené bo salu spesial den e tempu aki ku nos salu ta asina importante pa kuida.
Entretanto, Gobierno tambe a rekonosé ku nos ta parti di kuido i ta vital. Gobiernu a duna nos eksonerashon pa nos por habri AP Center plus transportá persona den ròlstul o problema kroniko ku mobilidat ku Wheelee.
Esaki a hasi posibel ku for di 12 di aprel nos por a kuminsá risibí klientenan pa bin hasi nan ehersisio.
Tur reglanan di COVID-19 ta keda vigente. Tur persona ku ke drenta Wheelee òf AP Center mester tin un tapaboka bisti. Mester usa handsanitizer tambe ora drenta Wheelee òf AP Center.
Komo organisashon nos ta enkurashá tur persona sea ku ta kliente òf famia pa bakuná. Laga nos duna di nos banda pa yega na ‘herd immunity’ ya asina nos por logra derotá e menasa di e corona virus na Kòrsou.


text: Trahamentu di Kontra ta un di e ekspreshonnan spiritual di folklor antiano karibense ku tin su raisnan fuertemente ankra den suela afrikano. Paketenan chikí ku funshon di talisman pa protehá bida di esun ku ta kargu’é o pa protehá bida i salú di muchanan resien nasí. Tambe pa trese suerte o atraé amor pa e sekso femenino o maskulino.Riba tur isla di Antia ta topa e talisman portátil aki, di kua su orígen ta definitivamente kongoles. Investigashonnan kondusí pa antropólogonan manera e merikano, Robert Farris Thompson i e kongoles, Fu-Kiau Bunseki a demostrá ku talismannan manera e ‘kontra’ antiano ta bini bek den tur kultura i ekspreshonnan folklóriko di paisnan di Karibe i di Sentro i Sur Amérika unda nos antepasadonan di orígen kongoles a establesé. Na Brazil por ehèmpel, tipo di talismannan asina ta konosí komo ‘ponto de segurar’. Na Cuba tipo di talisman manera e ‘kontra’ antiano tin e nòmbernan di orígen kikongo ‘Makuto’ òf ‘Nkisi’, miéntras ku na Haiti nan a haña e nòmber franses ‘pacquet kongo’.


text:
ORANJESTAD, Aruba – 17 November 2022: Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna, y CEO di AHATA, Tisa LaSorte, ta raporta cu e ocupacion di hotel y RevPAR averahe pa e prome 10 luna di 2022 ainda no a yega nivel di 2019.
OCTOBER 2022:
- Ocupacion: E grado di ocupacion tabata 74%; representando un recuperacion di 96% compara cu nivel di ocupacion na 2019.
- ADR: E balor averahe di cada camber bendi tabata $ 270.42, cual ta 23% mas cu na 2019.
- RevPAR: E entrada averahe pa tur camber disponibel tabata $ 199.04, cual ta un aumento di 19% compara cu RevPAR di October 2019.
AVERAHE DI PROME 10 LUNA DI 2022:
- Ocupacion: E ocupacion averahe di prome 10 luna tabata 74%; un recuperacion di 87% compara cu 2019.
- ADR: E balor averahe di cada camber bendi tabata $300.79, cual ta 10% mas cu na 2019.
- RevPAR: E entrada averahe pa tur camber disponibel tabata $221.73, cual ta un recuperacion di 96% compara cu RevPAR di prome 10 luna di 2019.
PROYECCION:
Ta proyecta un recuperacion di 88% pa luna di November y expectativa pa ful aña 2022 ta un recuperacion di 88% compara cu 2019.
Ocupacion na propiedadnan Timeshare tabata 85% na October .


text:
Abraham Lincoln
Abraham Lincoln (☆ 12 di febrüari 1809 na Hodgenville, Kentucky – † 15 di aprel 1865) tabata e diesseis presidente merikano.
Su tata tabata Thomas Lincoln y mama ta yama Nancy Hanks Lincoln. Abraham su famianan tabata agrikultor (kunukero) nan pober di Hardin County (Kentucky) y nan tabata miembro di misa Baptist, Abraham mes no a djoin e religion Baptista of otro religion. ELa bai skol 12 luna, pero e tabata gusta lesa su deseo tabata pa bira un hòmber di prestigio. E tempu ei si bo kier bon karera bo mester bai bira polítiko, despues ela sigi studia den ora k'e ta liber y ela bira abogado na 1836, pero e tabata interesá mas den polítika. Abraham tabata un hoben ku èksito.Mary Todd tabata un mucha muhé yu di hendenan riku ela gusta ku Lincoln y a kasa kuné.
Den dos aña k'e ta den Kongreso Lincoln a kuminsa distanshé foi guera kontra Mexico, hopi di e liberal ta kontra djé y e no a haya puesto den gobièrnu 'la keda traha komo abogado.Despues Merka a kuminsa hayé den un krisis grandi nan kier bolbe ku sklabitut den e estadonan liber pa drecha e ekonomia. Na aña 1854 a lanta e partido republikano ku tabata kontra sklabitut, kuater aña despues e partido republikano di Illinois a skohé Abraham Lincoln pa elekshon di senado, Lincoln mester a bai elekshon kontra Stephen Douglas 'la perde e elekshon kontra Douglas, pero su kampaña a trese mas fama nashonal ku dos aña despues ela bira kandidato pa presidente di Merka.
E posibilidat ku Lincoln a haya ora e partido demokrat separá, e miembro nan ku ta pro-sklabitut a skohé nan mes kandidato presidensial. P'esei e chèns di gana bira presidente pa Lincoln ta mas grandi i ela gana e elekshon bira presidènt.E staten nan den sùit no tabata kontentu ku Lincoln,Ta p,sei shete dje staten nan a separá,prome ku lincoln a instalá,e staten den sùit a bira independiente y forma staten konfederá (den aliansa) ku nan presidente Jefferson Davis i despues kuater staten mas a drenta aliansa, na 17 di april 1861 e Guera Sivil a kuminsa. Den promé aña dje guera e staten di nort tabata perde tereno dia pa dia,pero Lincoln laga mira ku e tambe sa kon ta pone strategia militar,e posishon finansiero di nort ta hopi mas bon ku sùit asina 'la pone blokeo pa kibra nan forsa.
Na september 1862 militarnan di general Robert E. Lee a ataka Maryland, esei ta e momentu mas peligroso pa militarnan di nort. Abraham a yama general Mc Clellan bèk den dienst ela duna e general komando riba e militar na rio di potomac y nan a kuminsa gana tereno bèk riba sùit. Lincoln tabatin miedu pa Oropa no rekonose e estadonan konfederá, despues di a bati e militar di sùit na Antietam ela proklamá abolishon di sklabitut, pero guera a sigi.E di dos ataka riba e militar di nort a wòrdu defende na Gettysburg e general Ulysses S. Grant a hasi un triunfá na Mississippi p'e Union. Lincoln a hasi Grant komandante haltu di militar Union y un siman despues John Wilkes Booth a tira Abraham Lincoln den theater e bala a kohé den kabes su manese Lincoln a muri. John Wilkes Booth tabata un ekstremista di sùit hungadó dje komedia ku Lincoln ku su kasa a bai mira. Sèmper e tabata kontra sklabitut. Ela bisa prome kos ku elo hasi si e bira presidènte ta kaba ku sklabitut, lástimamente k'e no por a hasi mas kos den su karera.


text:
Bebi: Desarojo Di Un Bebi Den Su Di 4 Luna
I bo bida komo mama den su di 4 luna.
Aki nos ta trese pabo un par di punto tokante desarojo di un bebi den su di 4 luna.
Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos.
Den e di 4 luna di un bebi e ta bai papia muchu mas tantu i mas duru. E ta bai experimenta kon haltu su stem por bai i kua sonidonan mas e por hasi. E ta bai hunga ku su mannan i pianan. Tambe e ta bai explora dor di kue obhetonan ku ta den su kaminda.
Bo por hasi weganan ku ne pa e por kumisa kustuma ku e difirente holonan. Su nanishi den e periodo aki ta sensitive pa holornan. Bo por ponele riba bo skochi anto por ehempel bo ta lage hole un banana, despues un lamoenchi i despues un flor. Asina abo por mira tambe su reakshon. I porta esaki lo butele grita hari. Un otro wega ku bo por hasi ku ne ta butele riba su barika riba un panja. Anto hala e panja di links bai rechts of di ariba bai abou. Asinaki bo ta lage siniti e emoshon di esaki anto preparele pa e kuminsa gatia.
Si e ta baba hopi ahinda anto e ta kouw riba kosnan? Esaki por nifika ku su djentenan ta bai sali.
Bo bida komo mama den e di 4 luna di bo bebi:
Tin e posibilidat ku ahinda bo tin dolor di lomba of heup. Tambe lo bo por tin strepinan riba bo kueru. Esakinan ta kosnan ku bo no por evita. Serka un par di hende nan ta bai despues di un par di luna. Pero tambe por ta posibel ku nan ta keda. Disfruta di bo bebi den su di 4 luna.
Si lokual nos pone riba nos pagina ta un poko diferente di lokual ku bo zuster, opstetra of ginekologo a bisabo, nos ta konsehabo pa sigi e konseho di nan. Nan konose bo situashon mas mihor. Y no ta tur desarojo di un bebi ta e mesun kos!


text:
Pronóstiko di tempu pa Boneiru
Djaweps 29 te Djabièrnè 30 Sèptèmber 2016
Áwaseru pisá ku bos i welek, chèns pa kondishon di tormenta tropikal
Áwaseru pisá ku bos i welek, chèns pa kondishon di tormenta tropikal pa algun tempu
Djaweps lo kai aki òf aya áwaseru duru ku bos i welek. Ta spera ku den bintikuater ora lo kai 10-30 mm, lokal posiblemente 50 mm. Tin chèns pa inundashon lokalmente i for di mèrdia tin posibilidat pa ráfaga di 75-100 km/ora. E temperatura mínimo lo ta aproksimadamente 26ºC. E temperatura máksimo lo ta 31ºC. Djaweps e bientu lo ta inisialmente di direkshon nort, suak te moderá, 2-4 Bft. Atardi e bientu lo bira wèst pa nortwèst i moderá te basta fuerte, 4-5 Bft. Awe nochi e bientu lo bai direkshon sùitwèst i lo oumentá i basta fuerte te fuerte, 5-6 Bft.
Djabièrnè áwaseru (pisá) lo sigui kai i ta spera ku den bintikuater ora lo kai 30-70 mm, lokal posiblemente mas o ménos 100 mm. Esaki por kousa inundashon na diferente lugá i atrobe tin posibilidat pa ráfaga di 75-100 km/ora durante di áwaseru. E temperatura mínimo lo ta aproksimadamente 26ºC. E temperatura máksimo lo ta 31ºC. Den anochi di djaweps pa djabièrnè e bientu lo bira direkshon sùit i lo sigui oumentá i bira basta fuerte te duru, 5-7 Bft, djabièrnè mainta e bientu lo bira sùitost. Anochi benidero i djabièrnè mainta tin un chèns chikí pa kondishonnan di tormenta tropikal durante di algun tempu, 8 Bft. Djabièrnè mèrdia e bientu lo bira ost pa sùitost i lo baha te basta fuerte te fuerte, 5-6 Bft.
============================
Wer di Boneiru
Boletin di siklon tropikal
Boletin di siklon tropikal number 5
Mensahe di alerta number 5
Fecha: djaweps 29 di Sèptèmber, 2016 Ora: 12:00 ora lokal
Aviso/atvertensia: Aktualmente, un alerta pa un tormenta tropikal ta na vigor. Tambe aktualmente, atvertensianan regular ta na vigor pa ráfaga di bientu fuerte (mas ku 75 km pa ora), hopi áwaseru (mas ku 30 mm pa ora) i ! 25;waser u kompaña pa bos ku welek. Tambe, un atvertensia pa botonan chikí ta na vigor.
Pa 11:00 AM AST (1500 UTC), e sentro di e tormenta tropikal Matthew tabata lokalisá na un latitut di 14.2 nort, i latitut di 66.3 wèst.
Matthew ta move den direkshon wèst na un velosidat di kasi 13 kt pa ora (esta 24 km pa ora) i por lo general den direkshon wèst i ta spera poko disminushon den e velosidat den e próksimo dianan. Den e trayekto di e pronóstiko, e sentro di Matthew ta pronostiká di bai pasa parti nort di Boneiru riba djabièrnè.
Efekto riba kondishon lokal
Bientu: Bientu ta bini for di direkshon sùitwèst leve pa moderá 2-4 Bft. Awe tardi e bientu ta oumentá pa moderá, 4-5 Bft. Riba djaweps anochi e bientu lo oumentá moderá te fuerte, 4-6 Bft. Den e anochi di djaweps pa manisé djabièrnè e bientu lo bira sùit, i lo oumentá pa hopi duru, 5-7 Bft, i riba djabièrnè mainta e bientu lo bini for di direkshon sùitost.
Den e anochi di djaweps pa manisé djabièrnè tin un posibilidat temporal di kondishonnan di bientu di forsa di un tormenta tropikal, 8 Bft. Riba djabièrnè atardi e lo kambia pa ost te sùitost i lo baha pa fuerte, 5-6 Bft. Por spera fáraga di bientu fuerte entre 75-100 km pa ora posiblemente kompañá pa e áwaseru te ku djasabra mainta.
Laman: Olanan di laman lo oumentá for di djaweps atardi. Djaweps anochi altura signifikante di olanan lo ta 2.5-3.5 meter na e parti nortost i nort di e kosta di e isla. Kostanan na parti wèst i ost lo por spera olanan di mas o ménos 2.5 meter, miéntras otro partinan di kosta por spera olanan di 2.5 meter òf ménos. Olanan signifikante lo kuminsá disminuí for di djabièrnè atardi.
Áwaseru: Lo tin áwaseru lokal kompañá ku bos i welek. Kantidat di áwaseru ku por spera awe lo ta entre 10-30 mm, posiblemente lo! kal 50mm . Inundashon lokal ta posibel. Riba djabièrnè e áwaseru lo oumentá i lo ta kompaña ku bos i welek i por resultá den 30-70mm di áwaseru, ku e riesgo ku esaki yega 100mm lokal. Esaki por resultá den inundashon na diferente área.
For di djabièrnè pa djasabra por spera ku e áwaseru ta baha. For di djaweps te ku djasabra e kantidat di áwaseru ku por kai lo entre 50 pa100 mm. Den e kaso di mas grave (un chèns masha chikitu) por spera mas ku 150 mm di áwaseru, di kua mayoria lo kai riba djabièrnè.
Outoridatnan lokal i abitantenan di Boneiru ta keda atvertí pa sigui monitor e progreso di e sistema di wer aki i pa tuma e medidanan di seguridat nesesario pa nan mes i propiedat.
Último posishon i pronóstiko di sentro:
Último posishon i pronóstiko:
Fecha/Ora Posishon Intensidat lokalidat
Djaweps, 29 di Sèptèmber, 11:00 AM 14.2 nort 66.3 wèst Tormenta tropikal 307 km nortost di Boneiru
Djaweps, 29 di Sèptèmber , 08:00 PM 14.3 nort 68.0 wèst Tormenta tropikal 235 km nort di Boneiru
Djabièrnè, 30 di Sèptèmber , 08:00 AM 14.1 nort 70.2 wèst Orkan kategoria 1, 297 km nort-nort- wèst di Boneiru
Definishon:
Boletin informativo di tormenta tropikal: Un boletin informativo pa posibel kondishon di tormenta tropikal, inkluyendo posibel bientu duru di entre 63-117 km pa ora (39-73 mph) (34-63 knots) ta ser sperá den áreanan spesífiko e próksimo 48 oranan òf promé.
FUENTE: KNMI


text:
Partido Democraat: Akuerdo di Gobernashon Hulandes ta duna perspektiva alentador pa Kòrsou pero na mes momentu tin un ‘addertje onder het gras’ ku mester paga bon tine kuné
Partido Democraat: Akuerdo di Gobernashon Hulandes ta duna perspektiva alentador pa Kòrsou pero na mes momentu tin un ‘addertje onder het gras’ ku mester paga bon tine kuné
Partido Democraat a tuma nota ku satisfakshon di e intenshon di e koalishon Hulandes nobo ku akshonnan konkreto pa stimulá desaroyo di Kòrsou. Esakinan a keda ankrá den e Akuerdo di Gobernashon titulá: “Omzien naar elkaar, vooruitkijken naar de toekomst”.
Den e Akuerdo di Gobernashon e partidonan ta mira e importansia pa kolaborá i yuda Kòrsou riba diferente area, pero muy en espesial pa loke ta trata desaroyo ekonómiko i enseñansa.
Partido Democraat semper a bin ta bisa ku desaroyo ekonómiko i invershon den enseñansa ta pilarnan fundamental pa logra saka Kòrsou for di e situashon ku e ta aden. P’esei nos ta satisfecho ku, por ehèmpel, Hulanda, ta bai pone pa desaroyo ekonómiko di Kòrsou fondonan di garantia di “Rijksdienst voor Ondernemend Nederland” disponibel.
Ku esaki e Gobièrnu Hulandes ta garantisá un porsentahe di fiansanan, ku ta hasi finansiamentu lokal di diferente proyekto posibel i asina brinda mas oportunidat pa nos hendenan lokal hasi negoshi.
Ku e “Nationaal Groeifonds”, Gobièrnu Hulandes ta pone 20 miyar euro disponibel pa proyektonan den Reino pa un periodo di 5 aña pa stimulá kresementu ekonomiko duradero i di forma struktural.
Loke ta positivo ta ku inovashon ta resaltá den hopi di e puntonan pa loke ta e ayudo pa Kòrsou.
E akshonnan konkreto menshoná den e Akuerdo di Gobernashon ta suprayá un biaha mas e importansia pa enfoká riba kresementu ekonómiko pasó esaki ta bai yuda nos awor i den futuro. Basta si, ku nos ta karga nos responsabildat i ku seriedat i kapasidat atendé e kosnan pa no pèrdè e oportunidatnan di oro aki.
Partido Democraat ta kere firmemente den un kolaborashon estrecho entre paisnan den reino i sigur ku Hulanda, mirando ku e ta un di e paisnan ku un ekonomia mas fuerte i riku. Nos mester probechá di esaki.
Lokual Partido Democraat si no ta di akuerdo kuné ta pa negoshá posibel kambionan den Statuut aworaki. Nos ta pasando den un krisis i no tin tempu ni atenshon pa negoshá Statuut aworaki.
Democraat ta sugerí Gabinete Pisas pa no drumi i tuma akshon mesora i ku firmesa pa huntu ku stakeholders kapitalisá riba e oportunidatnan presentá.
Tambe nos ta urgi gabinete Pisas pa mustra balentia, kapasidat i forsa di konvikshon pa kita e parti di negoshá Statuut for di mesa. Ta awor ta momentu pa gabinete Pisas mustra su kapasidat i sabiduria.


text:
Promé Minister Gilmar Pisas a kumpli ku famia na entiero di nan defuntu sr. Clovis Lodewijks
Publiká riba 09 Òktober 2021
Willemstad – Promé Minister Gilmar Pisas a kumpli ku famia na entiero di nan defuntu sr. Clovis Lodewijks dia 9 di òktober 2021.
Minister di Enseñansa, Siensia, Kultura & Deporte Sithree van Heydoorn tambe tabata presente na e entiero.
Durante di e entiero Promé Minister i Minister Sithree van Heydoorn a hiba un diskurso.
Un punto ku a resaltá den Promé Minister su diskurso tabata ku sr. Clovis Lodewijks tabata sigur un lider, dirigente di alto grado, den e área di Deporte prinsipalmente.
Banda di esei Promé Minister a asentuá ku banda ku nos ta hinka nos hendenan ku a destaká den Hall of Fame lo ta importante pa nos sigui kompartí nan historia, eksperensia, konosementu i logronan ku nos komunidat i espeshalmente ku nos hóbennan.
Esaki por motivá i enkurashá nos hóbennan aun mas pa nan tambe por krese i desaroyá nan mes den lidernan fuerte, stabil i determiná pa nos komunidat den tur área, basta ku nan hinka e energia, tempu, determinashon, perseveransia i seriedat den tur loke nan ke logra.
Ku sr. Clovis Lodewijks por sosegá na pas i hopi forsa na su famia, amigonan i mundu di deporte.


text:
Balorashon di inmóbil
Hasi un eskoho for di e sigiente “sub items”:
Base pa kobransa
E norma pa kobransa di OZB ta e basá riba e balor di e propiedat konforme merkado ekonómiko. Simpel bisá esaki ta e preis ku por bende e propiedat ku un tersero sin e persona ku a kumpra tin un reklamo i e por hasi bon uso di dje, den e estado ku e ta (no e balor ku e tin ora ta hür). Pues ta bai pa e preis di benta riba merkado liber den un estado ku no ta di hür. Durante e periodo di 2014 pa 2018 e balor di e propiedat ta e preis di benta entrante yanüari 2014.
Nos ta referí na e teksto di e ordenansa OZB pa eksepshonnan riba e regla aki.
Taksashon
Inspektor ta balorá e propiedat basá riba taksashon. Pa e promé periodo di 5 aña lo hasi uso di taksadó. Entrante mei 2014 nan ta bishitá tur bario pa ehersé e tarea. Den un tim lo kontrolá e tarea i resultado di e otro su taksashon. E taksadó por identifiká su mes. E taksadó ta traha riba kamindanan públiko. Nan lo no bèl òf aserká bo pa subi bo tereno pa taksa esaki.
E taksadó ta kuminsá den barionan ku ta repartí den sekshon di e propiedatnan inmovibel ku tin riba Kòrsou, tantu na Banda Abou komo Banda Riba.
E proseso di taksashon lo por dura algun aña pa kompletá mirando e kantidat di propiedatnan ku mester taksa i e kantidat di propiedatnan ku tin registrá na Kadaster.
Kòntròl riba informashonnan
Promé ku kuminsá ku taksashon a kompará informashonnan di Inspekshon ku esnan di Kadaster. E proseso pa “match”e informashonnan ta bira difísil pasombra kada grupo ta prosesá e datonan na un otro forma. Tambe a sali na kla ku Kadaster tin mas propiedat registrá ku Inspekshon. Pa e motibu aki no ta tur hende lo haña un aanslag pa mas tardá sèptèmber di e aña aki. Durante e periodo ku ta sigui Inspekshon lo trata na atendé tur e diferenshanan aki pa finalmente tur persona por kumpli ku loke e tin ku paga.
Promé ku e taksadó kuminsá tin hopi trabou preparatorio ku mester tuma lugá. Tur informashon kadastral i mapa lo ta di prent i Inspekshon a hasi tur kòntròl nesesario pa mira si e informashonnan ku nan tin ta kuadra ku esnan di Kadaster. Tambe lo saka for di fail di taksashon tur propiedat ku ya ta konosí ku kai bou di eksonerashon di OZB.
Despues ku Inspekshon risibí informashon di e taksadó lo e hasi algun tèst arbitrario riba e informashonnan, esaki teniendo kuenta ku mester atendé e proseso ku koutela i presishon di e balor stipulá.
Stipulashon di e balor dor di Inspektor
Despues di a kontrolá e informashonnan ku el a risibí i e kòntròl arbitrario di e taksashon a tuma lugá Inspektor lo manda un karta pa e pagadó di impuesto pa OZB ku menshon di e balor stipulá. Alabes e pagadó di impuesto tin e posibilidat pa entregá argumentunan bálido dikon e ta kontra di e balor stipulá. E pagadó di impuesto ta liber pa skohe e manera ku e ke bringa su kaso. Esaki tambe ta posibel usando e karta di opheshon Balor di taksashon. E por presentá dokumentonan relevante. Por ehèmpel un rapòrt di taksashon resien relashoná ku e deseo pa bende e propiedat òf petishon di finansiamentu, kaminda por dedusí ku e balor riba merkado ta mas abou ku esun ku Inspektor a stipulá.
E balor stipulá en prinsipio ta konta pa henter e periodo di 5 aña. E promé periodo a kuminsá na 2014 i ta terminá na 2018. Aunke taksashon tuma lugá despues di 2014, lo stipulá e balor entrante promé di yanüari 2014. Lo entregá un aanslag definitivo pa tur e 5 añanan di e periodo en kuestion.


text:
Polucion di aire por ta un problema dificil pa compronde y compleho pa splica. Pero nos tur por haci algo di nos banda pa reduci parti di e problema di polucion di aire. World Environment Day 2019 su tema di conscientisacion tawata con pa caba of yuda caba cu e polucion di aire. DNM como organisacion cu ta formula maneho pa diferente tema cu ta trata naturalesa y medio ambiente ta esun yama pa trece mas conscientisacion relaciona cu e tema di polucion di aire. Pero e no ta limita na DNM solamente; e ta tuma un comunidad consciente pa tuma e pasonan pa haci un diferencia.
Ta importante pa compronde e diferente tipo di polucion di aire cu ta existi y con e por afecta nos salud y nos medio ambiente. Djey por determina e pasonan cu mester tuma contra e polucion di aire y mehora e calidad di aire p’asina nos por biba den mihor ambiente y condicion.
Nos ta menciona 5 tipo di polucion di aire cu ta existi y kico nos por haci pa trece un cambio den termino largo. Nos ta bay comparti tambe algun tips cu por aplica den un termino cortico. E polucion cu ta existi ta polucion di aire causa door di agricultura, den cas, industria, transportacion y sushedad.
Polucion di aire den casnan ta p.e. uzo di fuel en general, candela pa cushina (BBQ), verwarmer (no aplicabel pa Aruba), y luz di coriente. Ta genera polucion di aire door di compania cu ta uza carbon, uzo di diesel generator pa suministra coriente na un negoshi/compania.
Tin un crecemento den uzo di energia alternativo y of uzo di energia renobabel cu ta yuda controla y baha polucion di aire, na mes momento brinda e opcion pa produccion di energia limpi. Transportacion tambe ta causa hopi polucion door di emision di carbon dioxide. Tin un conexion estrecho entre carbon dioxide y morto prematuro.
Emision di diesel di e careteranan por conduci na dementia pa esnan cu ta biba cerca. Agricultura tambe ta contribui na polucion di aire, esaki ta inclui cria di bestia na gran escala cu ta produci methaan y ammonia. Tambe kimamento di desperdicio di agricultura ta contribui na polucion di aire. Pues un evento manera kimamento di sushi riba dia di San Juan tambe ta causa polucion di aire. Tin emision di methaan cu ta conduci na formacion di un capa di ozono na nivel di suelo (ground level ozone), cual ta causa asma of otro malesa pulmonar/respiratorio. Methaan tambe ta un gas cu ta contribui na ‘global warming’ pero na un forma mas potente cu carbon dioxide.
Hecho ta cu 24% di gasnan tipo ‘greenhouse’ emiti mundialmente ta bini di agricultura y otro uzo di suelo.
Pa reduci polucion di aire asocia cu agricultura hende por ta mas consciente di nan consumo di cuminda. Come mas tanto/aumenta e consumo di berdura y fruta. Por scoge pa bira vegetariano y vegano den casonan extremo. Na e mesun momento ta reduci e cantidad di cuminda cu ta bay benta afo. Kimamento di sushedad/desperdicio di dump (landfill) tambe ta laga hopi particulanan dañino manera methane, dioxins, furans y black carbon den aire.
Hecho ta cu na nivel global, ainda ta kima 40% di sushedad den aire liber manera riba un dump.
E solucion p’e polucion di aire den forma di kimamento di sushi por bini door di colecta, separa y maneha desperdicio na un manera responsabel. Door di baha of elimina e cantidad di desperdicio, bo ta yuda caba cu polucion di aire. Separa desperdicio organico y converti esaki den compost of energia biologico (bio-energy). Di e manera ey ta hisa e calidad di suelo pa uno mihor. Reduci e cantidad di cuminda cu ta bay benta afo of cu ta bay perdi tambe ta yuda combati polucion di aire.
No ta tur polucion di aire ta bini door di actividad humano. Tambe tin fenomeno natural manera erupcion volcanico, tormenta di santo y stof cu ta emiti particulanan cu aire por carga pa miles di kilometer y ta carga substancianan cu ta causa polucion y afecta e calidad di aire.
Aki na Aruba, tambe por papia di polucion di aire a consecuencia di e stof cu e UTV-nan ta lanta den areanan unda nan ta core sin control of cu un comportacion no adecua den trafico. E particulanan di stof cu ta lanta den aire no ta solamente causa molester, daña vegetacion, mata fauna y ta cambia structura dje paisahe, pero tambe ta trece problema pa salud, bienestar di bestia y hende.
DNM kier pidi un y tur, relaciona cu Dia Internacional di Medio Ambiente, pa tuma pasonan firme pa contribui na caba y reduci polucion di aire. Pasonan cu por tuma por inclui planta mata, haci un area limpi, core hunto uzando menos auto individualmente.
Bishita nos facebook page of Instagram account pa wak kico DNM a haci relaciona cu World Environment Day 2019. Por tuma nota cu DNM a bin cu un challenge y a tag otro departamento pa tuma e challenge y tuma accion tambe.


text:
Oranjestad – Durante conferencia di prensa Minister di Finansa a duna pueblo di Aruba un relato di e efecto financiero y economico di COVID19 na Pais Aruba, cu recientemente a wordo presenta na miembronan di Parlamento.
Entrada di Pais Aruba ta baha drasticamente
Pa locual ta trata e entrada di Impuesto, Minister Maduro ta haci un comparacion di luna di april 2020 cu luna di april 2019 y ta informa cu entradanan di Impuesto Directo ta baha cu 26.3% y Impuesto Indirecto ta baha cu 46.4%. Pa locual ta Impuesto di Importacion y Accijns, esaki ta baha cu 62.3% comparando cifranan di luna di mei 2020 cu mei 2019. Importacion tambe ta cay grandemente. Por lo general importacion a baha cu 45%, importacion di cuminda a baha cu 38% y importacion di otro productonan a baha cu 47%. E mandatario ta subraya cu e cifranan di luna di april ta refleha e actividadnan economico di mitar di luna di maart na unda cu ainda tabata tin actividad economico ya cu ainda tabatin turista y negoshinan tabata habri. Asina mes e cifranan ta mustra un bahada grandi.
Entrada pa mantene e sistema di seguridad social tambe ta baha
E mandatario ta informa cu e entradanan di e sistema di seguridad social tambe ta conoce un bahada. Si compara e cifranan di luna di april 2020 cu luna di april 2019 por constata cu entrada di BAZV ta baha cu 40.8%, Prima di AZV ta baha cu 22.9% y Prima di SVB ta baha cu 22.7%. Tur ingreso pa e primanan social a cay drasticamente door cu e negoshinan a cera. Minister Maduro ta subraya cu Gobierno a bin ta trahando pa cuida e fondonan di AZV y SVB pa asina e grandinan por sigui ricibi nan pensioen y tambe pa esnan cu bira malo por sigui haya e asistencia necesario. E dignatario ta informa cu SVB tin un reserva pa 3 luna y pa e motibo aki tin urgencia pa por haya e fondonan necesario pa por yuda cu e likides di SVB.
Fondonan pa brinda alivio
E fondonan cu Pais Aruba ta ricibi di Reino Hulandes ta pa yuda AZV, SVB, cubri gastonan di gobernacion y pago di Subsidio di Salario. Gobierno mester corta den su Presupuesto pa asina por haya e fondonan necesario pa brinda na e personanan cu a perde trabou via di F.A.S.E. y pa brinda e sosten financiero di Afl. 4000 pa kwartaal na e negoshinan chikito y mediano.
COVID-19 ta manera un horcan
Minister Maduro ta ilustra cu COVID-19 ta manera un horcan. Aworaki Pais Aruba ta den e wowo di e horcan, nos a domina e parti di salubridad, pero awo e rabo ta bay bin cu e consecuensia financiero y economico pa nos Pais. E mandatario ta subraya cu ta solamente cu esfuerso y den union nos por hiba Pais Aruba dilanti. Minister Maduro ta enfatisa cu pueblo di Aruba por ta sigur cu Gabinete Wever-Croes lo continua trahando serio, na un manera responsabel, diligente, cu tino y curason na bienestar di nos Pais Aruba.


text:
Hopi mayor a cuminsa yama nos pa bay busca informacion di parti di SKOA pa haya sa kico ta pasando...Read more
E siman aki Feria Social 2016 ta brinda Aruba e oportunidad di atende un evento unico den su estilo, algo...Read more
Despues di un temporada di mantencion, tur preparacion a wordo haci pa Bus di Salud sali bek riba caminda pa...Read more
Presidente di Parlamento, Marisol Lopez-Tromp a trece padilanti durante reunion publico, cu e ley di Codigo Civil ta uno sumamente...Read more
Tin basta dolor di cabes na SVB cu e trahadonan tin door cu tin hopi ley di LMA cu no...Read more
En berdad e reunion publico a cuminsa dialuna, pa loke ta e tema di Codigo Civil. Pa loke ta e...Read more
Directiva di Sindicato di Maestro di Aruba a tuma nota di un articulo (entre otro) cu a ser publica cu...Read more
Awendia tur hende ta riba celular pa ta atento, keda informa manera cu algo pasa sea ta un sucedido of...Read more
Diabierna ultimo dia 19 di Augustus, Parlamento di Aruba a cuminsa cu tratamento den e prome rond di preguntanan, pa...Read more
Bureau Europese Unie en Koninkrijksrelaties kier haci un yamada na tur fotografonan na Aruba, amateur y profesional, pa participa na...Read more
Aña escolar 2016/2017 a cuminsa y un biaha mas DAS ta trece na atencion di tur famia cu ta riba...Read more


text:
KRALENDIJK- Miebro di Konseho Insular, Daisy Coffee, ta denunsiá e echo ku parse ku tin poko seriedat ora ta trata asuntunan ku ta regardá pueblo de Konseho Insular.
Segun Coffie, tur hende ku ta sigui reunionnan den Konseho Insular òf ta tuma nota di esakinan via medionan sosial mester ta di akuerdo kun’é, ku e aktual gobernashon di UPB/MPB no ta atendé asuntunan di pueblo ku seriedat. “Ta malusá nan mayoria pa pasa tur loke nan ta kere i no ta tene kuenta ku loke kasi mitar di representashon di pueblo ta trese dilanti komo krítika konstruktivo i/o aporte di ideanan na interes di pueblo en general”, asina Coffie a bisa.
Entre otro Coffie ta mustra riba e manera ku e prospuesto a keda tratá. “Tratamentu di presupuesto ku ta e dokumento mas importante di gobernashon di nos isla ta ser aprobá sin ku gobièrnu ta splika pakiko nan no a usa e fondonan ya aprobá ni tampoko ta splika dikon tin ku usa fondonan for di reserva pa bin ku proyektonan sin ningun splikashon i/o hustifikashon”, ainsa Coffie a bisa.
OVO
Coffie ta mustra tambe riba e echo ku den e último reunion por a konstatá ku no ménos ku 44 persona a keda tumá den servisio di gobièrnu riba e asina yamá OVO ku ta un kontrato di trabou speshal pa hasi sierto tareanan den e aparato. Ta konosí ku un hende riba OVO ta risibí tres biaha e montante na salario ku un empleado ku ser tumá den servisio di gobièrnu sea riba un kontrato pa tempu definí o sea den servisio permanente ta gana. “Pa kolmo no ta buska yunan di tera pa okupá e funshonnan aki, pero mas ku 90% ta Hulandes Oropeo”, asina Coffie ta remarká.
Biahe pa Hulanda
Coffie ta mustra ku djarason awor su frakshon tambe ta forma parti di e delegashon ku ta bai Hulanda. “Di mi banda mi ta bai ku dos mishon, esta konvensé Ministerio di VWS ku Boneiru mester tin dos laboratorio, opviamente ku kòntròl di akreditashon pa ku e nivel di servisio ku e ta duna”.
Coffie ta mustra ku su di dos mishon ta pa konvensé minister Carola Schouten i buskando den esaki sosten di miembronan di Tweede Kamer pa introdusí e mínimo sosial si ta posibel entrante 1 di yanüari 2023 i no warda te 2025. “Banda di esaki lo mi hasi esfuerso pa sostené diputado Nina den Heyer pa nos logra ku akohida di mucha lo bira kompletamente grátis”, asina Coffie a sigui splika.


text:
WILLEMSTAD- 12 di mart 2015– Resientemente un total di 13 agente di biahe i 2 miembro di prensa for di Repúblika Dominikana a bishitá nos isla riba invitashon di Insel Air, ACOYA Hotel Suites & Villas i Ofisina di Turismo di Kòrsou (CTB). E motibu pa e bishita aki tabata pa laga nan sera konosí ku tur loke Kòrsou tin pa ofresé komo destinashon turístiko den Karibe.
Na yegada e grupo a keda risibí dor di gerente di benta di ACOYA Hotel Suites & Villas, sr. Martijn ku a duna e bishitantenan un splikashon amplio di tur e fasilidatnan ku e hotèl ta brinda i a hasi un rekorido riba e propiedat. Ademas di esaki, bou di guia di CTB, e grupo a bishitá nos sentro di suidat i sera konosí ku e historia di Kòrsou. Nan a keda enkantá ku nos Handelskade i e kolónan briante ku ta dekorá nos pais. A bishitá bahia di Santa Ana i tambe playa Kenepa. Pa saka lo máksimo for di e bishita spesial aki e grupo a bishitá diferente hotèl manera Trupial Inn Hotel & Casino, Academy Hotel Curaçao i Sunscape CuraçaoResort, Spa & Casino. Kòrsou a sá di sobresalí ku su bida nokturno eksitante ku a laga un impreshon positivo atras serka e grupo di bishitante. E grupo a bishita; Miles Jazz Cafe, Club 27 i tambe Mundo Bizarro.
CTB i su partnernan ta kontentu ku bishita di e grupo di agente di biahe for di Repúblika Dominikana. E tipo di bishitanan aki ta duna e agente di biahe e oportunidat pa eksperensiá e destinashon turístiko di aserka kual sigur ta di benefisio na ora di bende nos destinashon serka potensial bishitantenan.


text:
WILLEMSTAD – 21 di òktober 2019– Resientemente Ofisina di Turismo di Kòrsou (CTB) huntu ku Curaçao Airport Partners (CAP) a organisá un roadshow di 4 dia na Alemania pa informá agentenan di biahe aleman tokante tur loke Kòrsou tin di ofresé i tambe e posibilidat di konekshon aéreo ku Condor. Durante e roadshow a bishitá e siudat Zurich na Suisa i Nuremberg, Dresden i Potsdam na Alemania. Partnernan hotelero tambe tabata presente pa asina presentá nan hotèl na e agentenan di biahe. E aña aki e tema di e roadshow tabata “Curaçao goes Cinema”.
Un total di 220 agente di biahe a risibí informashon aktualisá di Kòrsou ku lo por yuda nan bende nos destinashon durante di e próksimo temporada. CTB a duna un introdukshon general di nos isla su diversidat siguí pa diferente entrevista ku partnernan hotelero i aerolíneanan- tur esaki den un ambiente di ‘cinema’. Tur presente a risibí un pòpkòrn presentá den un saku spesialmente diseñá den e branding di Kòrsou. E roadshow a inkluí tambe un marshe di informashon kaminda tur presente por a haña informashon i hasi pregunta riba e produkto ku Kòrsou ta ofresé. Pa komplementá, CAP a hasi introdukshon di nan VR goggles ku videonan 360 grado di Kòrsou. Tantu Condor komo KLM a pone algun ticket pa Kòrsou disponibel. E pakete di KLM a enserá ademas estadia grátis na Papagayo Beach Hotel i na Sunscape Curaçao Resort & Casino.
CTB i CAP ta gradisí; Acoya Curaçao Resort, Villas & Spa, AMResorts, Avila Beach Hotel, Condor, Corendon Hotels & Resorts, KLM Royal Dutch Airlines, Lions Dive Beach Resort, Oasis Coral Estate Beach Dive & Wellness Resort, Papagayo Beach Hotel & Resort, Renaissance Curaçao Resort & Casino, Santa Barbara Beach & Golf Resort Curaçao pa nan kolaborashon balioso.


text:
Na aña 2009 Departamento di Enseñansa Aruba (DEA) a produci e documentario “Papiamento, Nos Idioma” cu e meta pa duna informacion y presenta echo relaciona cu nos idioma. Pa logra esaki a combersa cu un cantidad di experto cu a comparti nan conocemento y experiencia.
Documentario
Investigacion y redaccion tabata den man di Proyecto Idioma di Departamento di Enseñansa Aruba, y tabata bou guia di Rebecca Roos kende a percura pa e script. Produccion tabata na encargo di ECA. E produccion, cu tin un duracion di 70 minuut, a forma parti di e campaña di promocion “Nos idioma ta den bo man. Papiamento, cuid’e!”. Un proyecto cu tabata financia pa Fondo Desaroyo Aruba (FDA) y cu tabata na encargo di Departamento di Enseñansa.
Ta spera cu e documentario lo lanta nos curiosidad pa nos sigui explora y investiga nos idioma.
Aki por wak e documentario via YouTube den 6 parti:


text:
Siman a habri cu e noticia di un otro hoben (27) cu a fayece. E biaha aki ta relaciona cu un condicion medico cu e hoben lo tabata tin pero no lo tabata na altura di esaki. Ta trata di e hoben masculino di inicialnan W.d.R. kende ta conoci den comunidad, specificamente den e area politico y alabes den e mundo di real estate.
Segun director di medio di comunicacion Solo di Pueblo, Edmond Croes a declara riba su pagina di Facebook, e hoben lo a acudi 4 biaha na hospital pero a wordo manda cas bek na varios ocasion. E situacion a empeora pa cual e hoben a keda interna diadomingo anochi. Sr. Croes ta sigui bisa den un siguiente comentario cu el a presenta na hospital y a acudi cerca e famia.
āMi a acudi cerca e famia di Wouter na hospital, y por a mira Wouter ainda den su soƱo profundo.Ā El a acudi 4 bes na eerste hulp cu hopi dolor di cabes den e ultimo siman aki y nan a mandāe cas cu paracetamol.Ā 4 bes! Ayera nochi nan a tene na hospital ora ya el a cay den otro y perde balans. MRI no ta traha. Ayera nochi Wouter a drenta den coma y awe mainta ora a pasa e test a descubri cu e tabatin un tumor.ā
Durante dia di awe, Bon Dia Aruba lo tuma contacto cu instancianan concerni pa mas informacion.


text:
Kralendijk – Riba djabièrnè 4 di yüni Kuerpo di Bombero Hulanda Karibense a repartí alarma di huma na dies ganadó di e quiz ‘online’ tokante alarma di huma. E quiz tabata parti di e promé tema di e kampaña di prevenshon di BKCN, ku komo meta pa informá habitante di Hulanda Karibense tokante seguridat di kandela i kon por yuda bo mes den situashon di emergensia. BKCN a ofresé pa bai instalá e alarma di kandela na kas di e ganadónan. E di dos tema di e kampaña ta trata di medionan pa paga kandela pa den kas. Pa ku e tema aki tambe tin un quiz. Pa mas informashon tokante medionan di paga kandela pa den kas i pa quiz, chek riba www.rijksdienstcn.com.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
ORANJESTAD,Aruba
Automobilistanan disgusta cu riba e caminda prinsipal di kudawecha tin un cantidad di glass cu a keda benta riba caminda. Esaki por haci daño na tire nan di auto mobilistanan. Esnan den besindario a yama polis pa asina mira e situacion y trece un solucion pa e automobilistanan cu ta pasa e caminda diariamente. Polis a presenta y a laga haci e caminda limpi pa asina auto mobilistanan no core peliger y daño na nan tire. Parse cu lo ta un auto lo a laga un spiel cai y a ocaciona e situacion fastioso aki riba caminda principal di Kudawecha.


text:
Jeffrey Matos, manager di club Kibrahacha cu e preocupacion pa esnan di edad avansa cu por tin servicio pa yama, pa combersa of comparti cualkier inkietud cu nan por tin. Diasabra nan a cuminsa cu nan servicio oficial. Nan a haci analesis cu a haya cantidad y e promedio di esnan cu a yama ta 65 aña pariba.
E meta di esaki ta por yuda y brinda e informacion na e grandinan. Pa cualkier situacion cu nan por tin por bin un solucion. Nan ta compronde cu un grupo grandi cu ta yama ta esnan cu ta biba nan so ‘esey tambe ta un preocupacion’.
E necesidad pa bin cu algo asina ta pa motibo cu siman pasa a ripara e situacion y a dicidi pa uni forsa y traha hunto ‘e entusiasmo ta grandi’ tambe pa persona cu tin miedo pa yama, nan ta bisa cu e informacion of e yamada ta keda anonimo ‘un grupo di 14% a keda anonimo pero otro no’.
Nan a duna informacion y comparti cu nan. Pa esnan cu tin necesidad, nan ta yega mas facil na e otro instancia pa nan tambe por keda trankil.
Un di preocupacion cu a yega di menciona ta cu ta tene na cuenta cu tin esnan pensioenado cu no tin un carchi di banco pa cobra for di ATM di banco. Matos ta bisa cu ta buscando contacto cu asosciacion di banco pa por trece mas informacion pa aclara e informacion aki ora cu persona yama.
Segun Matos, un otro preocupacion cu tin ta cu personan di edad ta riba medionan social y nan ta ripara cu tin diferente medio cu por bruha nan den informacion. Mirando cu ja caba tin un porcentahe cu ta insigur, tin nervio, nan tin limitacion di salud cu por preocupa nan mas ainda.
Nan ta consciente cu hende di edad nan sistema inmuno ta mas debil ‘nan ta grupo di risico’. Segun e ta bisa cu ta e yamada cu ta bin dilanti, cu nan ta preocupa pa nan salud, pa nan famia, e situacion ta crea panico cerca nan. Dus ta importante pa papia cu nan asina e personanan por sali di duda.


text:
Pentagon a manda militar pa protehá Washington.
Washington - Ministerio di Defensa na Pentagon a manda 1600 militar pa kapital di Merka, Washington pa yuda mantené òrdu durante e manifestashonnan relashoná ku e protestanan di ‘Black Lives Matters’. Te ainda e militarnan ta stashoná den un base pegá ku White House pendiente pa kualke eventualidat. Na komienso di siman, presidente Donald Trump a deklará di ta dispuesto na uza forsa militar pa kontrolá e situashon.
Den varios siudat rònt Merka ainda tin hopi protesta i no opstante ku tin ‘toke de keda’, hopi hende a subi kaya tòg den siudatnan manera Los Angeles, Philadelphia, New York i Washington.
E aktual protestanan relashoná ku morto di George Floyd, ku a muri na man di un polis ku a aresté, ta ser konsiderá e akshonnan mas grandi for di tempu ku a asesiná Martin Luther King Jr. na aña 1968


text:
Amazon a entregá prome pakete ku drone.
Amazon a kuminsá ku tèst entregá di paki ku drone. E promé paki a keda entregá den un kunuku serka di Cambridge na Inglatera. Einan e pèrsonan ku a partisipá na e tèst por a bestèl produktonan ku ta keda entregá for di un sentro di distribushon den serkania. Empleadonan di Amazon ta paketá e pedido via mashin. Despues e paki ta keda di skùif outomátikamente bou di un drone i e drone ta bai pafó via un riel. Djeinan e drone ta bula riba su mes pa su destinashon. E drone ta baha i laga e paki lòs, pa despues bula bai bèk na e sentro di distribushon. E dronenan a keda diseñá pa hiba e pedido di klientenan den di 30 minüt òf ménos.
Den e promé fase dos kliente di Amazon a partisipá na e tèst. Lo ekspandé e kantidat den futuro. Pakinan ku e drone por entregá, por pisa mas o ménos 2.20 kilo. Den yüli Amazon a haña pèrmit di outoridatnan den Reino Uní pa por tèst e dronenan. E drone ku nan a usá ta un prototipo ku a keda lansá na novèmber 2015. E tienda di wep merikano a anunsiá su proyekto di drone for di 2013 bou di e nòmber Prime Air. Pa motibu di reglanan severo di outoridatnan di aviashon merikano, e negoshi a muda parsialmente pa Canada i ta hasi tèst na Reino Uní.


text:
E derbi di e bisinjanan di Paradera y Piedra Plat no a yega na concretisa den un wega apto pa un derbi. E rivalidad t’ey pero riba cancha e bataya tabata di un banda so. Por bisa cu e wega aki a cuminsa, en general, sin fervor y cu poco dedicasion. Britannia no a yuda na e causa aki tampoco ya cu ni 4 minuut drechi nan ta anota pa tuma bentaha y pone e wega aki mane riba un ijs, por lo menos pa e prome mita di wega. Un bentaha tempran di Britannia ta net loke Caiquetio no tabatin mester, pero, e gol a drenta debi na basilacion y slordigheid den e defensa Indjan, Francis van der Linden ta anota pa Britannia p’e 1-0.
E wega ta sigui pa gran parti di e prome mita den un forma hopi ‘manso’ y nada atractivo di ambos banda, Britannia, hungando nan di tres wega den seis dia, algo insolito, tabatin mas yegada y varios chens pa anota, dunando portero Henriquez di Caiquetio hopi trabou, pero nan no tabata por a anota mas. E “fatique” sea mental of fisico di Britannia tabata presente, esaki no tabata e Britannia cu a derota Nacional den e mesun siman aki.
Den e di dos mita ta Britannia a lanta cabes atrobe pa duna animo na e wega aki cu tabata mas bien anemico. E golnan di Britannia a cuminsa cai mane e awacero cu ta andando riba nos isla den e temponan aki. Na minuut 53 pa medio di Derwin Donato di cabes pa amplia e marcacion na 2-0. Despues a bin e di tres gol net dos minuut despues di e capitan Jonathan Ruiz unda cu el a penetra riba hala drechi, laga algun defensor Indjan atras mane ta wega di mucha y hasta e portero Henriquez pa cana drenta cu e bala den gol, 3-0 y “ainda tabata falta”.
Na minuut 60 ta Daniel Linscheer ta los un tiro di distancia pa banja e portero pa hasi e wega 4-0. Luis “Coco” Estrada tambe ta anota su gol na minuut 69 despues cu el a penetra riba e flank drechi pa encontra un Henriquez cu tabata saliendo pa chip e bala riba e portero pa anota un bunita gol sin duda pa hasi e wega 5-0. Britannia no tabata cla ainda; na minuut 70 ta Daniel Linscheer ta penetra atrobe, facilmente, y ta los un tiro pa anota e 6-0.
Caiquetio for di e punto aki tabata hunga solamente pa wanta e wega 0-6 of pa haya e gol di honor, nan a sali en busca, cu e wega ya den saco di Britannia y ta logra e gol anhela na minuut 86 den un yegada na rand di area penal di Jefferson Lopes unda e ta los un tremendo tiro di distancia pa hasi e wega 6-1.
Asina mes e wega a caba mei mei di un diluvio di gol y awacero di berdad tambe, referee Dirks no mester a anjadi niun tempo extra pa motibo di e resultado y tambe e torencial awacero cu tabata cayendo riba stadion. Nos ‘man of the match’ ta Daniel Linscheer di SV Britannia cu ta keda cu 15 punto den di dos luga riba tabla despues di Dakota pero cu un wega mas hunga. Caiquetio ta keda cu 5 punto den di octavo lugar den e clasificacion.


text:
Boneiru
Boneiru
Boneiru ta un isla situá mas o ménos 50 kilometer for di kosta di Kòrsou, 80 kilometer for di kosta di Venezuela i 138 kilometer pariba di Aruba. Boneiru tin un largura di 38 kilometer i un anchura di entre 5 i 11 kilometer. Boneiru tin mas o ménos 15.000 habitante. Mayoria hende ta biba den e área di mas grandi kual ta Kralendijk. E promé habitantenan di Boneiru tabata e Caquetio-nan, un tribu di e indjannan Arawak di Venezuela. Probablemente nan a yega Boneiru mas o ménos 1300 aña promé ku Kristu. Na aña 1499 e spañónan a konkistá e isla i na 1636 e hulandesnan a tuma poseshon di Boneiru. Na final di siglo 17 nan a kuminsá manda hende afrikano forsa pa ta katibu pa Boneiru pa bai traha ei. E poblashon aktual ta un meskla di 80 nashonalidat i pasado étniko. Boneiru tin un ekonomia chikitu pero bibu. Mayoria di e poblashon ta traha den sektor turístiko. E industria di salu i haf di transbordo di petroli tambe ta sòru pa hopi trabou. Boneiru ta konosí komo ‘Divers Paradise’. E kombinashon di awa trankil, bon bista bou di awa, e formashon di koral i piská bunita ta hasi ku Boneiru ta e lugá ideal pa buseo!
Rincon
Rincon no ta solamente e bario ku tin e pueblo di mas bieu di Boneiru, e ta tambe esun di mas bieu di loke tabata Antia Hulandes i Aruba. Originalmente e spañónan a konstruí e kolonia akí na kuminsamentu di siglo 16. A konstruí Rincon stratégikamente den e baye, fuera di bista di potensial enemigu manera pirata i otro barku. Katibunan a yega Boneiru pa traha den kunuku òf e saliñanan na e parti sur di e isla. E katibunan tabata biba den Rincon huntu ku nan famia. Asina nan por a kana bai e saliñanan i keda ei henter e siman di trabou.
Bandera di Boneiru
E bandera ta konsistí di un triángulo hel chikí na e punta na man robes di e bandera. E koló hel akí ta representá solo i e flornan hel yamativo, ku ta sali despues di ku áwaseru kai. E parti blanku, ku ta separá e dos triangulonan, ta representá e puresa di e boneriano. Meimei di e parti blanku tin un strea kòrá ku seis punta. Kada punta ta para pa un di e barionan kaminda originalmente tabatin hende ta biba. E koló kòrá kandela di e strea ta ilustrá e karakter luchadó di e boneriano. Rònt di e strea tin un kompas pretu ku ta representá e marineronan balente ku a asistí marina hulandes den Di Dos Guera Mundial. E otro banda di e parti banku tin un e triángulo blou grandi ku ta kubri te na punta abou na man drechi di e bandera. E koló blou skur akí tei pa hende kòrda Laman Karibe ku ta rondoná e isla. (Fuete: Ofisina di turismo Boneiru)


text:
Nashonnan Uní ke pa Merka stòp e bòikòt kontra Cuba kompletamente.
Den un akshon praktikamente unánime, Asamblea General di Nashonnan Uní a adoptá un resolushon pa enfatisá e nesesidat pa stop e bòikòt ekonómiko, komersial i finansiero di Merka kontra Cuba. A aploudí na mes momentu e progreso den e relashonnan entre e dos paisnan. Pero, pa promé bia den e 25 aña di votashon anual, Merka huntu ku Israel, na lugá di bai kontra di e teksto, a apstené na vota. E aña aki, 191 di e 193 miembro di Asamblea a vota na fabor di e teksto. E Asamblea a tuma nota di e akshonnan atministrativo di parti di Merka pa adaptá algun aspekto na implementashon di e bòikòt. Según e organo di Nashonnan Uní, e pasonan ta positivo, pero limitá den tamaño. Mas aleu e Asamblea a reiterá su yamada na tur miembro di Nashonnan Uní, pa nan apstené nan mes di promulgá i apliká leinan i medionan ku no ta konforme nan obligashonnan i ku ta kai bou di e kapítulo di leinan internashonal, ku ta konfirmá libertat di komersio i navigashon. Según e resolushon ta dikta, e Asamblea, un bia mas ta urgi estadonan ku tin i ta sigui apliká leinan asina pa tuma e pasonan nesesario pa revoká i invalidá esakinan mas pronto posibel.


text:
Recientemente nos a bishita Sr.Harry Croes, unda cu e la conta nos con e la cuminsa den e trabou di Prensa. Segun Harry, tempo e la cuminsa den Prensa e no tawata sa con pa saca un potret. Pero, poco poco e la siña y a bira un di e reporteronan cu a cubri mayoria di e augustus scur(1977). Danki na nos reporteronan y fotografonan di antes cu Aruba tin su historia awe.
Tempo a bira moderno, y awor ken cu ta por saca un potret door di primi un boton, antes mester a bay procesa e potret cu tawata dura mas o menos un 40 pa 45 seconde. Disfruta di e entrevista extenso aki, con Prensa di Aruba tawata antes y awor.


text:
Articulonan
Cera conoci cu director interino di…
Door di Solange Tchong E no ta un cara desconoci! Trahando hopi aña na SVb señor Edwin Jacobs conoce e sistema di seguridad social na Aruba […]Lesa mas
Salo, Salud
door di Magaly Tobel Salo ta importante pa motiva e cantidad di impulso di nervio, cu ta duna señal for di bo celebro pa por ehempel […]Lesa mas
Bo Tabata Sa Cu dia 12…
Si! Asina mes. Mundialmente riba 12 di december ta celebra e dia di paisnan cu tin un seguro medico general. Aunke tin ora nos no ta […]Lesa mas


text:
KRALENDIJK – Awe djabièrnè mainta poko despues di 7’or un persona riba motosaikel a aksidentá. Pa motibunan ahinda deskonosí esaki a bai dal den un palu di lus na altura di vèlt di Estrellas na kaminda Gurubu. Momentu ku un reportero di Radio Live 99.9 FM a presentá na e sitio, ambulans a bandoná e lugá di aksidente ku e víktima. E motosiklista tabata biniendo for di Rincon direkshon Playa i pa un òf otro motibu el a pèrdè kontròl i kai mientras e motosaikel a alkansá e palu di lus. E motosiklista a risibi leshonnan na su kurpa mientras e motosaikel a keda totalmente destruí, mirando ku e “frame” a kibra. Bon pa menshoná ku e manehadó di e motosaikel tabatin hèlm na su kabes. E kaso ta bou di investigashon pa haña sa kousa di e aksidente.
Riba potrèt entre otro koleganan di e viktima kendenan a pone motosaikel den baki di pikòp i bai kuné.


text:
The content originally appeared on: Diario
ORANJESTAD (AAN): Dialuna atardi e dia tan spera a yega, ora cu miles di hende a bay riba pia pa participa den e “Walk+Run 2022” di Aruba Bank, e biaha aki denomina como ‘Roses Edition’.
E prome dia di caminata y careda a sali for di Pastoor Hendrikstraat dilanti Joe Laviest Sportpark na San Nicolas. E prome dia aki e distancia a cubri 5.5 km.
Di trempan caba hendenan a aglomera pa asina yega na tempo y tabata cu yen animo cla pa participa.
Riba cara di e ehecutivo di mercadeo di Aruba Bank, esta Roxanne Croes, por a mira con feliz e ta pa nota con masalmente pueblo un biaha mas a acudi na esaki. Cuatro dia di cana of core tur atardi.
Croes a keda feliz di mira tur hende bisti na roos pa e prome dia. A registra 2.500 persona pa participa den esaki. Nan ta contento di mira asina hopi hende riba caminda.
Awe Diamars nan lo ta bay sali for di e beach banda di ex-Bushiri Beach Resort, pa un distancia di 5.6 km. Pa Diaranson nan lo ta saliendo for di e centro di Paradera Drive Thru pa un ruta di 5.25 km. Diahuebs lo tin e ultimo walk y careda saliendo for di Aruba Bank su sede na Camacuri. Aki e distancia ta di 5.6 km. Na final lo bay tin presentacion di Ataniro riba escenario.


text:
Saliendo tur dia for di Fort Lauderdale entrante 8 di maart 2018
ORANJESTAD – SouthWest Airlines ta anuncia cu, cuminsando dia 8 di maart 2018, nan lo cambia nan vuelo diario entre nos isla y Orlando, pa uno entre Aruba y Fort Lauderdale. Pa Aruba Tourism Authority (ATA) esaki ta un cambio masha positivo mirando cu e posibilidadnan di conexion cu otro mercadonan clave di Merca, incluyendo Newark (noordoost di Merca), ta hopi mas amplio, cu for di Orlando. E ciudad na e costa noordoost di Florida ta representa e oportunidad di por ofrece Aruba como un destino turistico accesibel pa miyones di persona na diferente mercado nobo, cu tin hopi cliente fiel na Southwest. Sigur un otro oportunidad pa por sigui aumenta e cantidad di bishitantenan cu nos ta ricibi for di Merca.
Esfuerzonan continuo di parti di Aruba Tourism Authority y Aruba Airport Authority, hunto cu otro socionan clave den e industria aereo a percura pa un relacion fructifero cu e aerolinea Mericano Southwest. E vuelo inaugural di e aerolinea aki pa Aruba a tuma luga tres aña pasa, bek na juli 2014 cual tabata, por cierto, Southwest Airlines su prome vuelo internacional. For di e tempo ey e cooperacion a crece.
E vuelo diario di Southwest entre Aruba y Fort Lauderdale tin un capacidad di 143 pasahero riba un avion Boeing 737. E Southwest concourse nobo y renobacion di Terminal 1 cu ta consisti di 5 gate, ta parti di un renobacion masivo di Hollywood International Airport cu ta programa pa keda cla na 2020, aunke ya caba e aerolinea a realisa un ‘sneak peek’ na juni ultimo. Pasashinan pa e vuelo nobo di Southwest Fort Lauderdale-Aruba a cuminsa wordo bendi caba online por medio di nan website oficial.
Aruba Tourism Authority hunto cu entre otro Aruba Airport Authority lo keda enfoca su esfuerzonan riba e mantencion di relacionnan cu socionan clave aki den industria aereo, mescos cu ta e caso tambe cu e sector hotelero, crucero, operadornan di tour, y demas, pa asina alcansa e metanan cu e entidad tin fiha pa su mes cu e obhetivo di diversifica y fortalece turismo di nos isla.


text:
Temponan di crisis ta oportunidadnan pa innovacion, creatividad y resilencia spruit entre esnan cu no ta teme cambio y un direccion nobo. Aruba ta kla pa un etapa nobo, den cual nos lo sali fortifica, procesa y expandi. Hunto nos ta logra!
Marco Berlis ta naci na Hulanda, Haarlem na 1970. Su mayornan ta Braulio "Chicho" Berlis, y Jeanette Berlis. Nan a lanta den e bario di Catiri. Na 1974 nan a bin residencia nan mes na Aruba, ora Marco tabata tin 3 aña di edad.
Marco a termina su Mavo na Maria College, Su Havo na Colegio Arubano, su AD den Biblical Studies na Merca y Capetown Zuid-Africa. E tin entrenamiento di Middle Management di ISW/IBW opleidingen y hopi otro entrenamentonan den Management.
Marco y Roselyn Berlis, ta activo den House Of Miracles Foundation, Celebrations Church, pa 16 aña caba. Nos ta activo den e communidad judando esnan den necesidad, tambe den coaching, entrenamiento, restauracion, conseheria y mucho mas.
Casino Cage Manager Marriott - Manager On Duty Aruba Marriott - Sales Manager Diamonds Int.


text:
Prome Minister Evelyn Wever-Croes hunto cu colega Minister Xiomara Maduro, a bishita Scol Basico Colegio Bon Bini den cuadro di celebracion di 45 aña di Himno y Bandera di Aruba.
E ministernan a wordo ricibi pa muchanan contento y entusiasma hunto cu Cabesante di Scol Juffrouw Sherissa Tsu y docentenan. Manera ta custumber durante e siman di 18 di Maart, e mandatarionan ta scoge diferente scol pa bishita pa tira un bista con e muchanan ta preparando pa cu e dia special aki.
Aña pasa debi na Covid, Gobierno a cancela e bishitanan na e scolnan pero e aña aki a dicidi di continua cu esaki siguiendo tur protocol di DVG.Ta di admira cu nos scolnan ta pone asina tanto tempo pa haci un bunita celebracion asina pa eleva nos himno y nos bandera.
Prome Minister ta sumamente impreciona di mira e animo cu tin na Colegio Bon Bini pa cu nos dia nacional, e atencion di e docentenan, e interes di cada mucha y tur e preparacionnan pa cu Dia di Himno y Bandera.
“Un danki na e cabesante, na tur docente y na e alumnonan pa e gran amor cu nan tin pa Aruba. Mi kier duna un elogio grandi na e maestronan pa a tuma tempo pa siña nan klas e historia di nos himno y bandera. Dia 18 di maart, Aruba ta celebra un di e logronan grandi di Betico, of cu Betico a contribui na nan grandemente, esta nos Himno y nos Bandera, simbolonan di union y identidad di un pais. Tambe e hecho cu awe Aruba tin su propio gobierno, su propio ministernan, su propio Parlamento, su propio moneda. Y tur esaki a inculca e sentimento di orguyo den nos Arubanonan. E meta di Gabinete Wever-Croes ta pa e historia aki hamas wordo lubida”, Prome Minister Evelyn Wever-Croes a expresa.


text:
Situashon finansiero di Klinika Capriles ta sigui grave.
Situashon finansiero di klínika Capriles ta sigui grave.Klínika Capriles ta den negosashon ku gobièrnu pa yega na solushon pa e situashon finansiero grave dje instituto. Komo konsekuensia ku pa hopi aña no a ahustá tarifanan den e sektor di kuido, klínika Capriles su situashon finansiero a sigui bira mas malu. E peso prinsipal dje debenan, ta relashoná ku primanan di "vut" i “duurtetoeslag” ku e instituto no a paga na e Fondo di Penshun pa su trahadónan. No opstante ku Promé Minister Ben Whiteman a señalá ku tin un diskrepansia den loke e instituto ta haña kompará ku SVB, te ainda nada no a kambia. Ademas gobièrnu no a sigui e rekomendashon di SOAB tampoko, pa subi e tarifanan di 278 pa 340 florin pa dia. Awor e klínika tin miedu ku lo por pone “beslag” riba nan, debí na e situashon finansiero prekario. Sinembargo tin un speransa chikí, debí ku negosashon entre gobièrnu i e klínika ta kanando. [if !supportLineBreakNewLine] [endif]